JIM Sabah tahan sembilan warga Filipina
Oleh IVAN AMIRUL

9 Jun 2021, 6:26 pm
KOTA KINABALU – Jabatan Imigresen Malaysia (JIM) Sabah menahan sembilan warga Filipina setelah disyaki terlibat dalam sindiket pemalsuan pelbagai jenis dokumen pengenalan diri dalam operasi dijalankan di tiga lokasi berasingan pada Ahad lalu.
Pengarah JIM Sabah, Datuk Dr. Muhamad Sade Mohamad Amin berkata, semua individu ditahan termasuk enam lelaki dan tiga wanita berumur antara 20 dan 76 tahun.
“Semua suspek ditahan bersama 90 keping surat pengesahan dokumen sementara, surat pengesahan unit penempatan selain resit pengenalan sementara Jabatan Ketua Menteri (JKM) Sabah yang dipalsukan.
“Kita juga merampas sebanyak 22 keping Mykad palsu, salinan sijil lahir dan 13 keping permit masuk IMM 5 mahupun pas lawatan IMM13 JIM.
“Selain itu, sebanyak 140 keping gambar berukuran pasport yang dipercayai bagi tujuan pengeluaran dokumen palsu turut dirampas dalam operasi sama,” katanya ketika sidang akhbar di pejabat JIM Sabah sebentar tadi.
Muhamad Sade memaklumkan, pihaknya turut merampas dua kenderaan termasuk sebuah kenderaan pacuan empat roda dengan siasatan mendapati semua dokumen berkenaan dijual pada harga sekitar RM100 hingga RM500. – K! ONLINE


Enam beradik terima sijil lahir, rumah baharu
Oleh KOSMO!

9 Jun 2021, 6:34 pm
MELAKA – Nasib enam beradik yang tidak mempunyai sijil kelahiran mendapat perhatian Ketua Menteri, Datuk Seri Sulaiman Md. Ali apabila beliau menyerahkan sendiri dokumen tersebut di kediaman mereka di Kampung Pekan Tangga Batu dekat sini.
Menurut Sulaiman, isu berkenaan telah diketengahkan oleh Ahli Dewan Undangan Negeri (ADUN) Pantai Kundor, Datuk Azman Hassan Januari lalu dan telah dibawa kepada perhatian Jabatan Pendaftaran Negara (JPN) negeri untuk mempercepatkan proses berkenaan.
Kata beliau, selepas ini, enam beradik itu tidak lagi akan berdepan masalah untuk mendapat bantuan kebajikan dan pendidikan selepas ini.
“Bagi saya paling penting adalah pendidikan. Saya tidak mahu anak-anak ini tercicir dan tidak mendapat pembelaan disebabkan tiada sijil lahir.
“Ini kerana ada antara mereka yang tidak pernah menjejakkan kaki ke sekolah. Justeru itu, apabila sekolah dibuka kelak mereka akan didaftarkan di sekolah kelolaan Kementerian Pendidikan terdekat,” katanya kepada pemberita selepas melawat enam beradik itu di kediaman mereka di sini hari ini.
Sebelum ini, akhbar melaporkan kisah enam beradik yang tidak memiliki sijil kelahiran disebabkan status perkahwinan arwah ibu dan bapa mereka diklasifikasikan sebagai perkahwinan tidak teratur oleh JPN. – K! ONLINE


Pakej Kita Selangor 2.0 bantu 1.6 juta penduduk
Oleh NORHAYATI YAHAYA

9 Jun 2021, 6:47 pm
SHAH ALAM – Seramai 1.6 juta rakyat Selangor akan menerima manfaat menerusi Pakej Kita Selangor 2.0 bagi membantu meringankan beban akibat terkesan Perintah Kawalan Pergerakan (PKP) penuh.
Menteri Besar Selangor, Datuk Seri Amirudin Shari berkata, ini melibatkan peruntukan sebanyak RM551.56 juta menerusi 25 program bertemakan ‘Bersama Menuju Kejayaan’ itu.
Katanya, pakej itu meliputi tiga strategi utama iaitu menjaga kebajikan dan kelangsungan hidup rakyat ; menyelamatkan industri serta sektor ekonomi selain usahawan Selangor dan kawalan kesihatan untuk mengekang penularan wabak.
“Program Bakul Makanan diteruskan kepada golongan berpendapatan rendah, sumbangan khairat kematian sebanyak RM1,000 kepada keluarga bagi setiap pesakit Covid-19 yang meninggal dunia dan bantuan khas RM500 kepada orang kurang upaya (OKU).
“Kita juga bersetuju melaksanakan moratorium bayaran pinjaman Hijrah selama satu bulan setengah kepada 40,000 usahawan Hijrah Selangor,” katanya ketika mengumumkan Pakej Kita Selangor 2.0 secara maya hari ini.
Beliau memberitahu, tempoh mula bayaran ansuran pinjaman turut dilanjutkan daripada enam bulan kepada 12 bulan bagi semua peminjam yang menamatkan pengajian sepanjang tahun 2021 dan permohonan boleh dilakukan menerusi portal Tabung Kumpulan Wang Biasiswa Negeri Selangor. – K! ONLINE


Firma guaman gagal batal saman Zaid
Oleh NORLIZAH ABAS

9 Jun 2021, 7:15 pm
KUALA LUMPUR – Tetuan Zaid Ibrahim & Co. (ZICO) gagal membatalkan saman yang difailkan oleh Datuk Mohd. Zaid Ibrahim berhubung penggunaan nama beliau selaku pengasas firma guaman itu.
Ini bermakna, saman yang dikemukakan oleh bekas Menteri di Jabatan Perdana Menteri terhadap firma guaman terbesar di Malaysia itu akan didengar di Mahkamah Tinggi melalui perbicaraan penuh.
Hakim Datuk Ahmad Bache memutuskan demikian ketika menolak permohonan Zaid Ibrahim & Co. (defendan) untuk membatalkan saman Mohd. Zaid selaku plaintif.
Dalam keputusan itu, mahkamah bagaimanapun menolak permohonan injunksi sementara agar ZICO dihalang menggunakan nama beliau dan pihak mahkamah menetapkan 17 Ogos ini bagi pengurusan kes menerusi e-Review.
Dalam keputusannya, Hakim Ahmad berpuas hati bahawa isu berhubung had masa yang disandarkan oleh defendan tidak sesuai untuk dilupuskan begitu sahaja tanpa melalui perbicaraan penuh.
Ujarnya, mahkamah meneliti hujahan defendan bahawa saman yang difailkan oleh Mohd. Zaid melebihi tempoh masa iaitu selepas lebih 10 tahun beliau meninggalkan ZICO.

Beliau berpendapat, afidavit-afidavi sokongan yang difailkan oleh plaintif dan defendan perlu dinilai dan ditentukan melalui keterangan saksi dan pemeriksaan balas.
Menurut Hakim Ahmad, pembelaan defendan berhubung had masa selepas Mohd. Zaid melupuskan sahamnya dalam firma guaman tersebut, menunjukkan beliau tidak berminat lagi dengan ZICO. – K! ONLINE


Dr. Amalina bidas kenyataan Dr. Muhaya
Oleh ZULKIFLI MANZOR

9 Jun 2021, 7:01 pm
PETALING JAYA – Pelatih pakar bedah, Dr. Nur Amalina Che Bakri membidas pakar motivasi, Datuk Prof. Dr. Muhaya Mohamad kerana menyatakan seorang wanita “biarlah macam bodoh-bodoh sikit” jika mahu cepat dapat jodoh.
Beliau yang mendirikan rumah tangga dengan seorang warga Eropah di London pada 31 Mac lalu menegaskan lebih sanggup tidak berkahwin jika kebodohannya yang menjadi daya tarikan lelaki.
“Saya minta maaf, tetapi ibu saya tidak membesarkan saya untuk menjadi ‘bodoh-bodoh sikit’ di hadapan lelaki supaya dapat bertemu jodoh.
“Wanita tidak sepatutnya merendahkan tahap intelektual supaya dapat menarik perhatian lelaki,” katanya dalam satu hantaran di aplikasi Twitter hari ini.
Muhaya menjadi perhatian ramai apabila satu rakaman video perkongsiannya berkaitan isu ‘kenapa wanita lambat dapat jodoh’ mengundang kritikan netizen.
Pakar motivasi itu menyatakan seorang wanita “biarlah macam bodoh-bodoh sikit” dalam mengambarkan sikap lemah lembut wanita yang disukai lelaki.

Terdahulu Muhaya menyatakan kedudukan lelaki masih sebagai ketua dan imam bagi seorang wanita walau jawatan seseorang wanita itu lebih tinggi.
Katanya, wanita perlu meraikan kepimpinan lelaki dan tidak terlalu sibuk mahu berdiri sama tinggi dengan lelaki dan terlalu mahu berdikari kerana boleh mengakibatkan lambat dapat jodoh.
“Orang lelaki suka wanita lemah lembut, yang mengharapkan, suka ditolong. Biarlah macam bodoh-bodoh sikit,” katanya. – K! ONLINE


Kilang proses padi dikompaun beroperasi lebih pekerja
Oleh ASLIZA MUSA

9 Jun 2021, 7:09 pm
TELUK INTAN – Sebuah kilang pemprosesan padi di Langkap dikompaun RM10,000 kerana ingkar prosedur operasi standard (SOP) Perintah Kawalan Pergerakan (PKP) 3.0 dengan beroperasi melebihi had kehadiran 60 peratus pekerja.
Pemilik kilang turut dikompaun RM500 oleh Majlis Perbandaran Teluk Intan (MPTI) kerana tiada lesen menjalankan perniagaan yang diluluskan pihak berkuasa tempatan (PBT).
Ketua Polis Daerah Hilir Perak, Asisten Komisioner Ahmad Adnan Basri berkata, dua kesalahan itu dikesan hasil pemeriksaan yang dijalankan pihaknya dalam Op Pematuhan SOP PKP 3.0 di daerah ini bermula pukul 10.30 pagi hingga 3 petang.
“Dalam operasi ini, kita telah melakukan pemeriksaan terhadap 19 buah kilang dan mendapati terdapat sebuah kilang yang beroperasi dengan had kehadiran lebih 60 peratus daripada jumlah keseluruhan pekerja selain tiada lesen.
“Seorang pekerja sebuah kilang pakaian pula dikompaun RM1,500 kerana gagal melakukan imbasan MySejahtera,” katanya ketika ditemui pemberita pada Op Pematuhan SOP PKP 3.0 di sektor perkilangan dan pembuatan di sini hari ini. – K! ONLINE


Akhbar silap lapor tentang penemuan tembikai di Marikh
Oleh KOSMO!

9 Jun 2021, 6:00 pm
NEW YORK – Seorang wartawan kadet kolum angkasa lepas di akhbar New York Times didakwa menerbitkan satu artikel online yang mengatakan buah tembikai telah dijumpai di planet Marikh, lapor akhbar New York Post semalam.
“Polis berkata ladang tembikai ditemui di Marikh.
“Pihak berkuasa memaklumkan peningkatan jumlah buah itu di bumi adalah disebabkan tembikai berjaya tumbuh di angkasa lepas.
“Pihak FBI enggan memberikan komen berkenaan laporan bahawa dunia ‘dihujani’ buah tembikai,” demikian sebagian tulisan pada laporan tersebut yang ditulis oleh individu dikenali ‘Joe Schmoe’ yang sudah dipadam.
Hantaran itu sebenarnya sebahagian daripada ujian siaran online oleh akhbar tersebut yang dimuat naik pada pukul 2.19 petang waktu tempatan kelmarin dan dipadam sejam kemudian.
Ia kemudian digantikan dengan notis bertulis ‘Artikel ini adalah bahan silap terbit’.

Seorang jurucakap akhbar Times kemudian memaklumkan akhbar New York Post menerusi satu e-mel bahawa artikel tersebut yang pada asalnya digunakan untuk sistem ujian telah tersilap dimuat naik di laman rasmi akhbar tersebut dan telah dipadamkan. -Agensi


250,000 rakyat Selangor terima vaksin 1 Julai
Oleh NORHAYATI YAHAYA

9 Jun 2021, 5:42 pm
SHAH ALAM – Kerajaan negeri akan memulakan proses suntikan vaksin untuk 250,000 rakyat Selangor bermula 1 Julai depan.
Menteri Besar Selangor, Datuk Seri Amirudin Shari berkata, pemberian itu apabila 500,000 vaksin yang dimuktamadkan dengan pembekal yang berdaftar dengan Bahagian Regulatori Farmasi Negara (NPRA) dijangka tiba secara berfasa mulai akhir Jun sehingga penghujung tahun ini.
Katanya, sebanyak RM200 juta diperuntukan bagi pembelian tersebut dengan jenis vaksin itu adalah salah satu daripada tiga vaksin yang diluluskan oleh NPRA iaitu Pfizer, Sinovac dan AstraZeneca.
“Berkenaan titah Sultan Selangor yang menyatakan rasa terkejut dan kecewa kerana pemberian vaksin yang tidak setara dengan penduduk di Selangor, saya percaya ia sedikit sebanyak disumbang oleh masalah bekalan yang tidak dapat dilengkapkan di peringkat awal sebagaimana perancangan Jawatankuasa Petugas Khas Imunisasi Covid-19 (CITF).
“Tanpa menuding jari, saya juga harus bertanggungjawab kerana terlibat dengan CITF negeri. Dalam pembentangan terakhir Majlis Keselamatan Negara, Khairy Jamaluddin percaya menjelang Jun dan Ogos ini jumlah vaksin secukupnya akan ditambah di Selangor,” katanya pada sidang akhbar secara maya hari ini.
Beliau memberitahu, pihaknya percaya proses vaksinasi akan dipercepatkan dengan anggaran sekitar 2.5 juta vaksin yang akan diperoleh dalam tempoh Jun hingga penghujung tahun ini. -K! ONLINE


Maqis Johor rampas 40kg katak, ikan keli
Oleh KHAIRUL MOHD. ALI

9 Jun 2021, 5:25 pm
ISKANDAR PUTERI – Jabatan Perkhidmatan Kuarantin dan Pemeriksaan Malaysia (Maqis) menggagalkan cubaan membawa keluar katak dan ikan keli hidup seberat 40 kilogram (kg) di Kompleks Sultan Abu Bakar, Johor semalam.
Pengarah Maqis Johor, Hizzuan Hasim berkata, kejayaan itu hasil pemeriksaan terhadap sebuah lori dipandu seorang lelaki berusia 18 tahun di laluan lori eksport, pada pukul 10 pagi.
Jelasnya, barangan itu dipercayai sedang dalam perjalanan menuju ke Singapura.
“Hasil pemeriksaan yang dijalankan pegawai penguasa telah menjumpai 20kg katak hidup dan 20kg ikan keli hidup tanpa permit yang bernilai RM2,300.
“Kedua-dua haiwan itu telah disorokkan bersama ikan lain yang memiliki permit bagi mengelirukan pegawai bertugas semasa pemeriksaan,” katanya dalam satu kenyataan di sini hari ini.
Tambahnya, keterangan pemandu lori telah diambil manakala kesemua barangan berkenaan ditahan untuk membantu siasatan dijalankan. – K! ONLINE


Mat Sabu mohon Parlimen kembali bersidang
9 Jun 2021, 5:51 pm
KUALA LUMPUR – Presiden Parti Amanah Negara (Amanah), Mohamad Sabu merayu kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk kembali membuka Parlimen.
Ahli Parlimen Kota Raja itu berkata, beliau menyuarakan pendapat untuk Parlimen kembali bersidang dalam pertemuannya bersama Seri Paduka Baginda selama sejam.
“Saya minta supaya Parlimen dibuka semula, kembali bersidang, kita boleh ambil contoh di negara United Kingdom, semasa pandemik paling teruk, sidang Parlimen semakin kerap diadakan kerana rakyat hendak tahu apa program kerajaan untuk mengatasi Covid-19 ini, tidak seperti di negara kita, kes Covid-19 teruk, tetapi Parlimen tutup.
“Buat masa sekarang semuanya terserah kepada Seri Paduka Baginda untuk membuka Parlimen atau tidak,” katanya kepada pemberita di Pintu 2 Istana Negara di sini hari ini.
Jelasnya lagi, segala hujahnya sudah disampaikan kepada Yang di-Pertuan Agong dan kini terpulang kepada budi bicara dan kebijaksanaan Seri Paduka Baginda untuk bertindak. – K! ONLINE


Bayaran balik pinjaman PTPTN ditangguh tiga bulan lagi
Oleh NUR SHARIEZA ISMAIL

9 Jun 2021, 6:01 pm
PUTRAJAYA – Kerajaan bersetuju untuk memberikan penangguhan bayaran balik pinjaman Perbadanan Tabung Pendidikan Tinggi Nasional (PTPTN) kepada peminjam yang layak selama tiga bulan.
Menteri Pengajian Tinggi, Datuk Seri Dr. Noraini Ahmad berkata, peminjam PTPTN yang terkesan boleh mengemukakan permohonan melalui portal rasmi PTPTN mulai esok sehingga 31 Ogos depan.
“Tempoh penangguhan bayaran balik pinjaman bermula dari bulan permohonan diluluskan.
“Butiran berkenaan pelaksanaan penangguhan bayaran balik pinjaman ini akan diperincikan oleh PTPTN,” katanya dalam satu kenyataan di sini hari ini.
Noraini berkata, keputusan itu diambil kerana kerajaan prihatin dan menyedari terdapat peminjam PTPTN yang masih terkesan dengan pandemik Covid-19 dan belum berupaya membuat bayaran balik pinjaman.
“Diharapkan dengan pengumuman ini dapat membantu meringankan beban yang ditanggung oleh peminjam PTPTN,” katanya.

Sebarang pertanyaan lanjut boleh dibuat dengan menghubungi Careline PTPTN di talian 03-2193 3000 yang beroperasi Isnin hingga Jumaat dari pukul 9 pagi hingga 5 petang.
Terdahulu, kerajaan telah menangguhkan bayaran balik pinjaman PTPTN tahun lalu mulai 19 Mac hingga 31 Disember kepada semua peminjam PTPTN.
Selain itu, penangguhan khas bayaran balik kepada peminjam PTPTN terkesan dibuat selama tiga bulan di antara Januari hingga Mei lalu. – K! ONLINE


Kelantan cadang masjid dibuka untuk jemaah sudah vaksin
Oleh YATIMIN ABDULLAH

9 Jun 2021, 6:19 pm
KOTA BHARU – Kerajaan negeri Kelantan berharap agar Majlis Agama Islam dan Adat Istiadat Melayu Kelantan (Maik) dapat memberi kelonggaran kepada jemaah yang sudah melengkapkan suntikan penuh vaksin Covid-19 untuk menunaikan solat di masjid.
Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin berkata, pihaknya berharap cadangan itu mendapat perkenan Sultan Kelantan, Sultan Muhammad V selaku Ketua Agama Islam negeri.
Menurutnya, pembukaan semula masjid amat tepat kerana risiko untuk golongan yang sudah menerima vaksin mendapat jangkitan Covid-19 amat rendah.
“Bukan itu sahaja, kita turut berharap supaya jumlah kedatangan jemaah yang sudah melengkapkan dua dos suntikan tidak dihadkan seperti sebelum ini.
“Bagaimanapun , pematuhan prosedur operasi standard (SOP) seperti pemakai pelitup muka, penjarakan fizikal dan membawa sejadah perlu tetap diamalkan,” katanya kepada pemberita di sini hari ini.
Buat masa ini, Maik hanya membenarkan empat orang jemaah atau kakitangan untuk menunaikan solat fardu di semua masjid negeri, bandar, jajahan, mukim dan surau di Kelantan ketika Perintah Kawalan Pergerakan (PKP) penuh yang bermula 1 Jun lalu. – K! ONLINE


Agihan dos di Selangor ditambah 25 peratus
Oleh AMREE AHMAD

9 Jun 2021, 5:19 pm
PUTRAJAYA – Jumlah agihan dos vaksin Covid-19 di Selangor akan ditingkatkan kepada 25 peratus selaras dengan pembukaan lebih banyak pusat pemberian vaksin (PPV) bertaraf mega di negeri yang mempunyai jumlah penduduk amat tinggi berkenaan.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, ia juga sejajar titah Sultan Selangor, Sultan Sharafuddin Idris Shah semalam yang berharap agar Jawatankuasa Khas Jaminan Akses Bekalan Vaksin (JKJAV) mempercepat dan menambah bilangan dos vaksin untuk rakyat negeri Selangor.
“Ketika ini, 17 peratus daripada keseluruhan dos vaksin dihantar ke Selangor, namun ekoran situasi kes Covid-19 tinggi di negeri itu, jumlahnya akan ditingkatkan kepada 25 peratus,” katanya katanya dalam sidang akhbar mingguan PICK bersama-sama Menteri Kesihatan, Datuk Seri Dr. Adham Baba di sini hari ini.
Khairy Jamaluddin berkata, beliau optimis dapat mencapai sasaran 300,000 dos sehari menjelang Ogos depan dengan mengambil kira perkembangan terkini proses vaksinasi di seluruh negara yang semakin lancar selain pemerolehan bekalan baharu vaksin.
“Sukacita saya ingin memaklumkan di sini bahawa semalam kadar vaksinasi negara telah mencatatkan satu lagi peningkatan baharu iaitu sebanyak 151,309 dos sehari,” katanya.
Mengulas lanjut, Khairy Jamaluddin menjangkakan sebanyak 150,000 dos setiap hari boleh dicapai secara konsisten dan berharap pada bulan depan, negara mampu menepati perancangan sasaran sebanyak 200,000 dos sehari. -K! ONLINE


Sistem daftar vaksin tidak gagal
Oleh AMREE AHMAD

9 Jun 2021, 6:14 pm
PUTRAJAYA – Menteri Penyelaras Imunisasi Covid-19 Kebangsaan (PICK) , Khairy Jamaluddin Abu Bakar menyangkal keras dakwaan pihak pembangkang kononnya sistem pendaftaran vaksinasi ketika ini sebagai lemah.
Sebaliknya beliau berkata, kelewatan segelintir warga emas untuk menerima tarikh janji temu imunisasi menerusi aplikasi MySejahtera sebenarnya sedang serius ditangani pihak berkaitan.
Daripada maklumat diterima ujarnya, hampir 60 peratus warga emas di seluruh negara sudah berdaftar dan beliau memberi jaminan, mereka akan dapat tarikh vaksinasi secepat mungkin.
“Saya sedia menerima segala bentuk kritikan dan saranan bernas daripada mana-mana pihak, namun untuk dakwa sistem digunakan sebagai gagal, itu tidak benar sama sekali,” katanya dalam sidang akhbar bersama-sama Menteri Kesihatan, Datuk Seri Dr. Adham Baba di sini hari ini.
Beliau merujuk kenyataan bekas menteri, Yeo Bee Yin yang kesal dengan Pasukan Bertindak Imunisasi Covid-19 (CITF) lewat menyenaraikan warga emas bagi proses janji temu vaksinasi. – K! ONLINE


RON97 naik lagi dua sen, RON95, diesel kekal
Oleh KOSMO!

9 Jun 2021, 5:33 pm
PUTRAJAYA – Harga runcit petrol RON97 naik lagi dua sen kepada RM2.65 seliter berbanding RM2.63 sebelum ini bagi tempoh bermula tengah malam ini hingga 16 Jun depan.
Kementerian Kewangan berkata, harga runcit petrol RON95 pula kekal pada paras RM2.05 seliter, manakala harga diesel kekal pada paras RM2.15 seliter.
Katanya, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter bagi melindungi pengguna daripada kesan kenaikan harga sebenar minyak di pasaran global.
“Walaupun harga pasaran sebenar bagi kedua-dua produk telah meningkat melebihi paras harga siling yang telah ditetapkan, kerajaan mengekalkan harga runcit RON95 dan diesel buat masa ini,” katanya hari ini. – K! ONLINE


Taktik mahu tangkap ikan ketika PKP tidak menjadi
Oleh ROSLIZA MOHAMED

9 Jun 2021, 6:09 pm
KOTA BHARU – Taktik penduduk di Sungai Pengkalan Datu di sini untuk menangkap ikan ketika Perintah Kawalan Pergerakan (PKP) penuh tidak berhasil apabila sebanyak 103 bubu naga yang dipasang mereka dirampas oleh Jabatan Perikanan Kelantan semalam.
Bubu naga bernilai hampir RM15,500 yang dipasang secara haram itu ditemui di sepanjang Sungai Pengkalan Datu hingga Pulau Gajah di sini.
Pengarah Jabatan Perikanan Kelantan, Nazri Ishak berkata, rampasan bubu naga itu dilakukan di antara dua lokasi itu melibatkan jarak sejauh lima kilometer bermula pukul 10 pagi hingga 2 petang.
Menurutnya, siasatan mendapati bubu itu dipasang oleh individu yang juga penduduk sekitar dengan mengambil kesempatan untuk menangkap ikan menggunakan kaedah tersebut ketika PKP penuh ketika ini.
“Berdasarkan maklumat, kesemua bubu naga itu dipercayai baru diletakkan di dalam sungai pada awal pagi semalam dan kita turut merampas beberapa bubu naga yang masih belum digunakan di beberapa jeti nelayan di kawasan tersebut,” katanya ketika dihubungi Kosmo! di sini hari ini.
Nazri berkata, kesemua bubu naga dibawa ke Pangkalan Perlindungan Sumber Tawang, Bachok untuk tindakan lanjut. – K! ONLINE


Tinggalkan daun ketum di laut sebelum seludup ke Thailand
Oleh NUR ANATI JUHARI

9 Jun 2021, 4:45 pm
ALOR SETAR – Taktik licik penyeludup meninggalkan lapan guni mengandungi 110 kilogram (kg) daun ketum dalam keadaan terapung di perairan Kuala Kuar di sini sebelum diseludup ke Thailand berjaya dipatahkan Maritim Malaysia (APMM) awal pagi ini.
Anggota APMM Zon Maritim Kuala Kedah menemui bungkusan tersebut ketika melakukan tinjauan di sekitar lokasi panas penyeludupan pada kedudukan 1.3 batu nautika dari muara Kuala Kuar kira-kira pukul 2.15 pagi tadi.
Pengarah Zon Maritim Kuala Kedah, Komander Maritim Noor Azreyanti Ishak memberitahu, anggotanya diletakkan dalam keadaan bersedia berdasarkan hasil risikan maklumat dan intipan yang dilakukan ke atas aktiviti penyeludupan di perairan negeri ini.
“Hasilnya kita menemui lapan guni mengandungi daun ketum dianggarkan bernilai RM19,800 yang terapung di laut dan disyaki menunggu masa sesuai untuk diambil dan diseludup ke sempadan.
“Modus operandi penyeludupan keluar daun ketum ke negara jiran yang dilakukan adalah sama seperti tangkapan sebelum ini iaitu menggunakan bot fiber tanpa nombor pendaftaran menuju ke sempadan dan dipindahkan ke bot-bot nelayan Thailand,” katanya dalam satu kenyataan di sini hari ini.
Katanya, pihaknya akan menjejaki dalang utama sindiket itu agar aktiviti penyeludupan menerusi perairan negara dapat dilumpuhkan. – K! ONLINE


Gangren dan pekak kesan jangkitan terbaharu varian Delta
Oleh KOSMO!

9 Jun 2021, 4:30 pm
NEW DELHI, INDIA – Sekumpulan doktor di India mendakwa varian Delta Covid-19 yang baharu menyebabkan pesakit mengalami sakit gangren dan kehilangan daya pendengaran, lapor portal MailOnline kelmarin.
Gangren adalah satu keadaan di mana tisu badan mati dan mula mereput ketika masih berada di dalam badan, yang disebabkan oleh kekurangan oksigen ekoran bekalan darah yang tersekat.
Menurut laporan Bloomberg, sama seperti simptom-simptom biasa Covid-19, beberapa petugas kesihatan di India berkata terdapat peningkatan dalam kalangan pesakit yang menjadi pekak atau mengalami gangren disebabkan pengumpulan darah beku.
Koronavirus diketahui mampu mengakibatkan darah beku dalam kalangan ramai pesakit, yang kemudiannya akan menyebabkannya tersekat di saluran darah kecil, sekali gus memutuskan bekalan darah.
Keadaan ini akan menyebabkan berlakunya gangren jika tidak dirawat dengan betul.
“Saya melihat tiga ke empat kes bagi sepanjang tahun lepas dan kini terdapat seorang pesakit (dengan simptom gangren) dalam masa seminggu.

“Kami mengesyaki ia mungkin disebabkan oleh varian virus terbaharu,” ujar pakar kardiologi dari Mumbai, Dr. Ganesh Manudhane.
Campak, beguk dan beberapa jenis herpes juga antaran kesan kerosakan kekal yang disebabkan oleh serangan koronavirus pada bahagian koklea telinga.
Bagaimanapun, masih tidak dapat dipastikan bagaimana keadaan itu boleh berlaku, namun bengkak yang disebabkan oleh tindak balas imun boleh merosakkan bahagian dalam telinga yang sensitif atau bulu-bulu halus yang diperlukan untuk pendengaran. – AGENSI


Warga asing terlibat kes cabul dan cubaan samun dicekup
Oleh EDDY AQMAL MOHAMED HAMIDI

9 Jun 2021, 5:06 pm
PETALING JAYA – Tindakan seorang lelaki warga asing mencabul seorang wanita akhirnya mengundang padah apabila dia ditahan polis di sebuah kondominium di Kota Damansara di sini semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, tangkapan dilakukan susulan satu laporan polis yang dibuat oleh seorang wanita tempatan berusia 51 tahun yang mendakwa telah dicabul oleh suspek.
“Menurut mangsa, pada 6 Jun lalu kira-kira pukul 8.20 malam, dia telah dicabul oleh seorang lelaki tidak dikenali yang disyaki merupakan warga asing ketika hendak masuk ke rumahnya di kondominium tersebut, namun tiada sebarang kecederaan dialaminya.
“Bertindak atas maklumat, kira-kira pukul 5.30 petang semalam sepasukan polis dari Balai Polis Kota Damansara telah menahan seorang lelaki warga asing berusia 26 tahun di hadapan pos pengawal keselamatan kondominium tersebut,” katanya menerusi satu kenyataan hari ini.
Menurut Mohamad Fakhrudin, suspek tidak mempunyai sebarang pekerjaan serta merupakan penyewa di kondominium sama dan menerusi siasatan yang dilakukan, suspek turut mengaku terlibat dalam kes cabul yang sedang disisasat.
“Suspek turut mengaku terlibat dalam satu kes cubaan samun di hadapan sebuah rumah yang juga di kawasan kondominium yang sama melibatkan mangsa seorang wanita warga tempatan berusia 24 tahun yang bekerja sebagai juruaudit pada 5 Jun lalu.

“Suspek kini direman selama empat hari dan kes disiasat di bawah Seksyen 354 Kanun Keseksaan kerana mencabul kehormatan dan Seksyen 393 Kanun Keseksaan kerana cuba melakukan rompakan,” tegas beliau. – K! ONLINE


Hanya tiga peruncit disiasat naikkan harga minyak
Oleh SUBKHI SUDARJI

9 Jun 2021, 4:58 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) mengesan hanya tiga peruncit melakukan kesalahan mencatut dalam  penguatkuasaan Ops Rantai 7.0 (minyak masak) setakat tahun ini.
Bahagian Penguat Kuasa KPDNHEP berkata, tiga kertas siasatan dibuka dan dua kes telah diambil tindakan bagi kesalahan mencatut manakala satu kes lagi dalam siasatan lanjut.
Katanya, hasil tindakan penguatkuasaan tersebut didapati 163 daripada 166 item minyak masak yang diperiksa adalah tidak mencatut.
“Margin keuntungan yang diambil adalah konsisten dan notis-notis telah dikeluarkan di bawah Seksyen 21, Akta Kawalan Harga dan Antipencatutan (AKHAP) 2011 untuk mendapat maklumat lanjut berhubung dengan peningkatan harga yang berlaku,” katanya dalam satu kenyataan di sini hari ini.
Katanya, peningkatan harga yang berlaku secara umumnya adalah disebabkan peningkatan kos bahan mentah utama bagi pengeluaran minyak masak tersebut iaitu minyak sawit mentah yang terus meningkat daripada tahun lepas hingga ke hari ini.
““Pemantauan harga minyak masak di pasaran masih diteruskan bagi mengesan aktiviti peningkatan harga yang tidak terkawal dan memastikan peniaga yang mencatut diambil tindakan sewajarnya di bawah AKHAP 2011,”ujarnya-K! ONLINE


DAP serah kepada Agong
9 Jun 2021, 4:54 pm
KUALA LUMPUR – Setiausaha Agung DAP, Lim Guan Eng menegaskan dia serahkan semua perihal kerajaan persekutuan gagal dalam menangani pandemik Covid-19 kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Bekas Ketua Menteri Pulau Pinang itu berkata, isu tersebut adalah antara isu yang dibincangkan dalam pertemuannya selama satu jam bersama Seri Paduka Baginda.
“Tuanku merupakan harapan kepada rakyat kerana Parlimen tidak bersidang, tiada ruang untuk rakyat menyuarakan masalah mereka.
“Saya rasa Tuanku faham tentang perkara ini dan kita serah kepada kebijaksanaan Seri Paduka Baginda,” katanya kepada media di Pintu 2 Istana Negara di sini hari ini.
Tambahnya, dia turut memberi pandangan tentang isu eknomi dan keperluan membantu rakyat di dalam musim pandemik ini.
“Rakyat seharusnya dibela daripada segi bantuan ekonomi yang lebih besar dan aspek vaksinasi yang harus disegerakan kepada seluruh rakyat,” ujarnya. – K! ONLINE


VOTG bantu vaksinasi 265 pusat jagaan warga emas, OKU
Oleh MOHD YUNUS YAKKUB

9 Jun 2021, 4:42 pm
SHAH ALAM – Sebanyak tiga buah kenderaan Lembaga Zakat Selangor diaktifkan bagi membantu memudahkan petugas kesihatan dalam pemberian vaksin menerusi program Skuad Vaccine On The Go (VOTG).
Program itu akan melibatkan vaksinasi kepada 265 buah Pusat Jagaan Warga Emas dan Orang Kelainan Upaya (OKU) di seluruh Selangor.
Pelancaran dan pelepasan Skuad VOTG ini disempurnakan Sultan Selangor, Sultan Sharafuddin Idris Shah di Istana Bukit Kayangan di sini.
Ketua Pegawai Eksekutif Lembaga Zakat Selangor, Saipolyazan M. Yusop berkata, program itu kerjasama pihaknya dan Jabatan Kesihatan Negeri Selangor (JKNS) menyediakan pengangkutan khas bagi menyokong Program Imunisasi Covid-19 Kebangsaan (PICK).
“Ia merupakan sumbangan LZS untuk sama-sama membantu menangani keperluan kritikal dalam usaha memberi vaksin kepada masyarakat.
“Lebih ramai rakyat Selangor divaksinasi dengan segera, maka lebih cepat kita dapat mencapai matlamat imuniti kelompok seterusnya dapat melawan pandemik Covid-19 ini dan kembali ke norma biasa,” jelasnya. -K! ONLINE


Pegawai polis ditahan dipercayai rogol janda di pejabatnya
Oleh ROSALWANI CHE SOH

9 Jun 2021, 4:36 pm
KOTA BHARU – Seorang pegawai polis ditahan selepas dipercayai merogol dan memaksa seorang janda melakukan seks oral di dalam biliknya di Ibu Pejabat Polis Daerah Kota Bharu di sini pada Sabtu lalu.
Kejadian pada pukul 3 petang itu berlaku sewaktu mangsa yang berusia 27 tahun dibawa keluar dari lokap di Balai Polis Pengkalan Chepa di sini oleh pegawai polis itu ke pejabatnya di Bahagian Siasatan Jenayah Narkotik yang terletak bersebelahan balai tersebut.
Menurut sumber, ibu kepada dua orang anak itu ditahan pada Jumaat lalu bersama bekas suaminya selepas dipercayai memiliki pil kuda dan syabu.
“Siasatan mendapati, semasa berada di dalam pejabat, suspek telah memaklumkan kepada mangsa bahawa kes itu boleh diselesaikan jika dia menuruti kehendaknya.
“Mangsa kemudian telah dipaksa melakukan perbuatan seks oral dan pakaiannya telah dibuka sebelum diperkosa suspek,” katanya ketika dihubungi Kosmo! di sini hari ini.
Sumber itu berkata, suspek kini direman selama empat hari bermula hari ini sehingga Sabtu untuk membantu siasatan.

Sementara itu, Ketua Jabatan Siasatan Jenayah Kelantan, Asisten Komisioner Wan Khairuddin Wan Idris ketika dihubungi mengesahkan kejadian itu. – K! ONLINE


Sasar 610,100 penduduk di Kinta terima vaksin
Oleh ASLIZA MUSA

9 Jun 2021, 5:04 pm
IPOH – Seramai 610,100 penduduk di daerah Kinta disasarkan untuk menerima suntikan vaksin menjelang Disember ini menerusi Program Imunisasi Covid-19 Kebangsaan yang giat dijalankan.
Pengerusi Jawatankuasa Kesihatan, Sains Alam Sekitar dan Teknologi Hijau negeri, Mohd. Akmal Kamaruddin berkata, sehingga Mei lalu, sehingga Mei lalu seramai 39,760 penduduk atau 6.53 peratus telah menerima suntikan tersebut.
Mohd. Akmal
Menurut beliau, kerajaan Perak pada masa ini sedang menggandakan kadar imunisasi Covid-19 di negeri ini khususnya di daerah Kinta.
“Pelaksanaan perkhidmatan pusat pemberian vaksin (PPV) secara pandu lalu pertama di negeri ini di Stadium Indera Mulia bermula esok akan membantu usaha meningkatkan jumlah penerima vaksin Covid-19 di daerah Kinta.
“Penerima vaksin dos kedua, warga emas, orang kurang upaya (OKU) dan penerima agensi secara kelompok merupakan mereka yang terlibat dalam PPV secara pandu lalu ini,” katanya dalam kenyataan di sini hari ini.-K! ONLINE


Didenda RM10,000 rosakkan pintu lif pangsapuri
Oleh NUZULSHAM SHAMSUDDIN

9 Jun 2021, 4:31 pm
PETALING JAYA – Padah merosakkan pintu lif di pangsapuri, seorang pencuci kereta didenda RM10,000 oleh Mahkamah Majistret di sini hari ini.
Majistret Muhammad Iskandar Zainol menjatuhkan hukuman denda itu terhadap V.Danesh, 21, selepas tertuduh mengaku bersalah atas pertuduhan yang disabitkan ke atasnya.
Sekiranya denda itu gagal dibayar, tertuduh boleh dipenjara lagi selama 10 bulan dan tertuduh membayar jumlah denda itu.
Ketika prosiding, sebelum hukuman dijatuhkan, Majistret Muhammad Iskandar mengatakan perbuatan tertuduh ini bukan sahaja mengakibatkan kerugian, malah membahayakan diri sendiri dan orang lain.
Mengikut pertuduhan, Danesh didakwa melakukan khianat dengan merosakkan pintu lif milik syarikat JMB bernilai RM15,000 di Tingkat 14, Blok B, Projek Perumahan Rakyat (PPR), Seksyen 8, Kota Damansara di sini pukul 2 pagi pada 6 Jun lalu.
Berikutan itu, pertuduhan dikemukakan mengikut Seksyen 427 Kanun Keseksaan yang boleh dihukum penjara tidak kurang setahun dan maksimum lima tahun atau denda atau kedua-duanya.

Terdahulu tertuduh yang tidak diwakili peguam memohon hukuman ringan selain turut memaklumkan kepada mahkamah dia hanya bekerja sebagai pencuci kereta.
Bagaimanapun, Timbalan Pendakwa Raya, Zamriah Zarifah Aris memohon mahkamah mengenakan hukuman sewajarnya terhadap tertuduh.- K!ONLINE


Pfizer mulakan ujian klinikal vaksin Covid-19 bagi kanak-kanak 5 hingga 11 tahun
Oleh KOSMO!

9 Jun 2021, 5:00 pm
NEW YORK – Gergasi farmaseutikal, Pfizer memulakan ujian keberkesanan vaksin Covid-19 ke atas kanak-kanak berusia lima hingga 11 tahun dalam rangka peringkat terakhir ujian klinikal vaksinnya, lapor akhbar Daily Mail kelmarin.
Ujian tersebut melibatkan kira-kira 4,500 kanak-kanak di hampir 100 pusat ujian di 26 buah negeri di Amerika Syarikat (AS), selain Finland, Poland dan Sepanyol.
Menurut laman web clinicaltrials.gov, ujian yang dijalankan Pfizer itu akan dilaksanakan sama seperti yang dilakukan ke atas golongan remaja dan dewasa.
Dalam ujian tersebut, kira-kira separuh daripada kanak-kanak terlibat akan menerima dua dos vaksin Pfizer dalam tempoh selang 21 hari, manakala separuh lagi akan diberikan suntikan placebo.
Pasukan penyelidik akan menguji dari segi keselamatan, toleransi dan tindak balas imunisasi yang dihasilkan oleh vaksin tersebut yang diukur berdasarkan tahap antibodi subjek.
Data daripada ujian tersebut dijangka diperoleh menjelang separuh kedua 2021.

Dalam pada itu, Ketua Pegawai Eksekutif Moderna, Stephane Bancel berkata, vaksin Covid-19 keluaran syarikat itu dijangka tersedia untuk kanak-kanak berusia seawal lima tahun pada awal musim luruh ini.
“Proses mengeluarkan vaksin untuk kanak-kanak perlu dilakukan secara perlahan dan berhati-hati. Justeru, kami meramalkan data akan dikeluarkan pada September atau Oktober ini,” ujarnya.
Vaksin Moderna sebelum ini hanya diluluskan untuk kegunaan orang dewasa, namun dalam satu pendedahan pada bulan lepas, ujian klinikal mendapati vaksin tersebut berkesan untuk golongan berumur 12 hingga 17 tahun.
Sementara itu, ujian untuk kanak-kanak berusia enam bulan ke empat tahun masih berada pada peringkat awal dan akan diperluaskan selepas para penyelidik dapat memastikan keselamatannya. – AGENSI


Suntikan vaksin kepada pengamal media dipercepatkan – Saifuddin
Oleh MOHD. HUSNI MOHD. NOOR

9 Jun 2021, 4:25 pm
PUTRAJAYA – Agihan vaksin Covid-19 kepada pengamal media di seluruh negara akan diberikan secepat mungkin.
Jaminan itu diberikan Menteri Komunikasi dan Multimedia Datuk Saifuddin Abdullah selepas meninjau proses pemberian vaksin Covid-19 kepada kumpulan pertama pengamal media di sini, hari ini.
Turut sama pada tinjauan itu adalah Menteri Kesihatan Datuk Seri Dr Adham Baba dan Menteri Sains, Teknologi dan Inovasi Khairy Jamaluddin.
Saifuddin berkata, beliau sudah memaklumkan hasrat untuk mempercepatkan agihan vaksin itu kepada Adham dan Khairy.
“Mereka (Adham dan Khairy) memahami keperluan kita walaupun tumpuan Program Imunisasi Covid-19 Kebangsaan (PICK) ketika ini kepada warga emas, pesakit kritikal dan orang kelainan upaya (OKU).
“Hari ini, seramai 98 pengamal media membabitkan wartawan, jurukamera dan pengurusan kanan agensi dan portal berita menerima dos pertama mereka,” katanya.

Tambah beliau,setakat ini, beliau menerima lebih 4,000 senarai pengamal media bagi agihan vaksin berkenaan.-K! ONLINE


Polis siasat rakaman ‘live’ tidak bermoral usahawan kosmetik
Oleh EDDY AQMAL MOHAMED HAMIDI

9 Jun 2021, 4:07 pm
PETALING JAYA – Polis Diraja Malaysia (PDRM) mengesahkan telah mendapat maklumat berhubung satu siaran langsung melibatkan seorang usahawan kosmetik bersama rakannya serta dua kanak-kanak lelaki di laman Instagram yang disifatkan netizen sebagai tidak bermoral.
Ketua Penolong Pengarah Bahagian Siasatan Jenayah Seksual, Wanita dan Kanak-kanak (D11), Jabatan Siasatan Jenayah Bukit Aman, Asisten Komisioner Siti Kamsiah Hassan berkata, pihaknya telah dimaklumkan tentang perkara itu dan tindakan selanjutnya sedang dilakukan.
“Pihak kami telahpun melihat rakaman siaran langsung tersebut dan saya telahpun mengarahkan agar satu laporan polis dibuat bagi membolehkan siasatan berhubung perkara itu dibuka.
“Setakat ini pihak polis belum lagi memanggil mana-mana individu untuk diambil keterangan dan berdasarkan perlakuan di dalam rakaman berkenaan, siasatan boleh dilakukan di bawah Seksyen 15(a) Akta Kesalahan-Kesalahan Seksual Terhadap Kanak-Kanak (AKSTK) 2017,” katanya kepada Kosmo! ketika dihubungi di sini hari ini.
Tangkap layar rakaman video tular memaparkan seorang usahawan kosmetik bersama rakannya bersiaran secara langsung menerusi platform Instagram yang menerima kecaman daripada netizen.
Terdahulu, satu rakaman video tular di laman Facebook dan Twitter memaparkan tindakan seorang usahawan kosmetik bersama rakannya bersiaran langsung menerusi platform Instagram Live yang turut disertai oleh dua kanak-kanak lelaki.
Penularan rakaman tersebut menerima kecaman netizen yang menyifatkan tindakan dua individu berkenaan sebagai melampau dan biadap apabila berkelakuan tidak sopan termasuk membincangkan isu seksual bersama kanak-kanak.

Seorang pengguna Facebook menyelar tindakan kedua-dua individu berkenaan dan turut mempersoalkan di mana ibu bapa kanak-kanak itu memandangkan mereka bersiaran secara langsung pada pukul 1.50 pagi.
“Saya difahamkan kedua budak ini baru berusia 14 dan 15 tahun, di mana ibu bapa sampai tidak perasan anak buat aktiviti begini pada pukul 1.50 pagi?.
“Sampai sekarang juga saya tidak faham mengapa ‘mereka’ ini bebas menunjukkan gaya hidup songsang mereka di media sosial?,” katanya menerusi satu kemas kini di laman Facebook.- K!ONLINE


6,239 kes hari ini
Oleh SITI A'ISYAH SUKAIMI

9 Jun 2021, 3:35 pm
PUTRAJAYA – Sebanyak 6,239 kes baharu dilaporkan hari ini menjadikan jumlah kes positif Covid-19 sebanyak 633,891 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 2,291 kes, diikuti oleh Kuala Lumpur sebanyak 704 kes dan Negeri Sembilan sebanyak 507 kes.
“Selain itu, Johor (468 kes), Sarawak (419 kes), Kelantan (340 kes), Sabah dan Pahang (masing-masing 232 kes), Labuan (200 kes), Pulau Pinang (194 kes), Terengganu (171 kes), Perak (175 kes), Melaka (150 kes) dan Kedah (135 kes).
“Putrajaya pula sebanyak 17 kes manakala, Perlis merekodkan empat kes baharu,” katanya pada ciapan Twitter beliau di sini hari ini. -K!ONLINE


Pembinaan tiga pulau buatan Pulau Pinang diteruskan
Oleh MOHD SYALMIZI HAMID

9 Jun 2021, 3:24 pm
GEORGE TOWN – Kerajaan negeri akan meneruskan projek mega pembinaan tiga pulau buatan atau Projek Tambakan Selatan Pulau Pinang (PSR) dekat Bayan Lepas di sini biarpun beberapa pihak mendesak ia dibatalkan.
Ketua Menteri Chow Kon Yeow berkata, pihaknya telah melakukan banyak langkah mitigasi, melaksanakan pelan sosioekonomi untuk nelayan dan memperkenalkan inisiatif hijau untuk pembangunan tersebut.
Beliau berkata, adalah tidak keterlaluan untuk mengatakan bahawa pelan besar dan komprehensif untuk meningkatkan komuniti nelayan tidak pernah dilakukan sebelum ini dalam mana-mana projek penambakan di negara ini berbanding PSR.
“Kami hanya tidak bersetuju untuk membatalkan projek ini.
“Kemajuan teknologi serta kejuruteraan membolehkan kita membangunkan PSR dan pada masa sama tetap memelihara alam sekitar dan masyarakat,” katanya dalam satu kenyataan hari ini.
Terdahulu, beberapa pihak sebelum ini termasuklah Ahli Parlimen Permatang Pauh, Nurul Izzah Anwar; Ahli Parlimen Kepala Batas, Datuk Seri Reezal Merican Naina Merican; Menteri Pembangunan Usahawan dan Koperasi, Datuk Seri Wan Junaidi Tunku Jaafar dan beberapa persatuan di Pulau Pinang mendesak projek berkenaan dibatalkan serta-merta.

Kon Yeow berkata, kerajaan negeri sering berkongsi dengan masyarakat tentang rancangan untuk mengurangkan kesan terhadap projek itu, mewujudkan habitat baru untuk hidupan laut, peluang pekerjaan serta perniagaan untuk nelayan dan penduduk setempat.
PSR yang dianggarkan menelan belanja RM11 bilion itu merupakan sebahagian daripada Pelan Induk Pengangkutan Pulau Pinang (PTMP) yang turut merangkumi depoh dan stesen transit aliran ringan (LRT), kawasan industri dan perumahan seluas kira-kira 1,821 hektar.
Tiga buah pulau dicadang dibangunkan yang dinamakan sebagai Pulau A seluas 930 hektar, Pulau B (566 hektar) dan Pulau C (323 hektar) yang dijangka siap kira-kira 25 tahun.
Difahamkan, kerja-kerja awal pembinaan Pulau A di perairan dekat Permatang Tepi Laut, Bayan Lepas telah bermula bulan lalu seperti diumumkan sebelum ini yang dijangka disiapkan dalam tempoh kira-kira sembilan tahun.
Kerajaan negeri telah memperoleh kelulusan untuk Kajian Hidraulik, Laporan Penilaian Impak Trafik (TIA), Laporan Penilaian Risiko Trafik Marin (MTRA), dan Laporan Penilaian Impak Sosial (SIA) serta Laporan Penilaian Impak Alam Sekitar (EIA) dan Laporan Penilaian Impak Perikanan (FIA) yang telah diluluskan oleh Jabatan Alam Sekitar (JAS). – K! ONLINE


Perakam video, saksi lihat lelaki seret ‘oyen’ dicari
Oleh ASLIZA MUSA

9 Jun 2021, 3:30 pm
TELUK INTAN – Polis meminta individu yang merakam video seorang lelaki menunggang motosikal sambil menyeret seekor kucing berwarna oren di Langkap pada Jumaat lalu supaya tampil bagi membantu siasatan.
Ketua Polis Daerah Hilir Perak, Asisten Komisioner Ahmad Adnan Basri berkata, keterangan individu itu sebagai saksi diperlukan sebelum kertas siasatan diserahkan semula kepada Timbalan Pendakwa Raya, begitu juga mana-mana saksi yang melihat kejadian itu.
“Berdasarkan keterangan suspek, motosikal ditunggangnya telah ditahan seorang individu yang kemudian menegur perbuatannya ketika membawa kucing itu untuk dibuang.
“Pada masa sama, ada individu lain yang merakam perbuatan suspek hingga tular di media sosial. Jadi, kita minta mereka ini tampil untuk membantu siasatan,” katanya ketika ditemui pemberita pada Operasi Pemantauan prosedur operasi standard (SOP) Covid-19 di sini hari ini.
Ahmad Adnan memberitahu, kucing itu difahamkan tidak mati seperti dakwaan pihak tertentu sebaliknya melarikan diri sebaik sahaja terlepas dari sauk.
“Kucing itu terlepas ke hutan berhampiran semasa suspek ditahan pengguna jalan raya. Bagaimana pun, kes ini tetap disiasat mengikut Seksyen 428 Kanun Keseksaan dan Seksyen 29(1)(e) Akta Kebajikan Haiwan 2015,” katanya.

Kosmo! pada Sabtu lalu melaporkan, seorang lelaki berusia 45 tahun ditahan bagi membantu siasatan kes penganiayaan terhadap seekor kucing di mana video dia menunggang motosikal sambil dilihat menyeret haiwan itu tular di media sosial.
Difahamkan, lelaki tersebut menangkap kucing itu menggunakan sauk untuk dibuang ke kedai berhampiran namun kaki depan haiwan itu telah terkeluar dari jaring sauk dan menyebabkan ia seolah-olah diseret di atas jalan.
Video tular berdurasi satu minit itu bukan sahaja mendapat kecaman warga maya, malah juga pada perakam video yang dilihat tidak mengambil tindakan segera bagi menghentikan perbuatan kejam suspek.-K! ONLINE


Sesi Perbincangan Khas Raja-Raja Melayu 16 Jun ini
Oleh NUR HUDA MUSA

9 Jun 2021, 4:20 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah akan menganjurkan Perbincangan Khas Raja-Raja Melayu pada 16 Jun ini.
Datuk Pengelola Bijaya Diraja Istana Negara, Datuk Indera Ahmad Fadli Shamsuddin dalam satu kenyataan berkata, Yang di-Pertuan Agong berkenan menganjurkan sesi Perbincangan Khas Raja-Raja Melayu di Istana Negara, Kuala Lumpur.
“Perbincangan Khas Raja-Raja Melayu ini adalah atas inisiatif Seri Paduka Baginda dan akan dipengerusikan oleh Baginda berkaitan dengan usaha-usaha memerangi penularan wabak Covid-19 dan pelaksanaannya semasa tempoh darurat.
“Perbincangan khas ini adalah kali kedua seumpamanya diadakan di Istana Negara sejak Seri Paduka Baginda menaiki takhta sebagai Yang di-Pertuan Agong ke-16 pada 31 Januari 2019,” katanya di sini hari ini.
Kali pertama Perbincangan Khas Raja-Raja Melayu telah dianjurkan berlangsung pada 25 Oktober 2020 di Istana Negara. – K! ONLINE


Penyeludupan tembakau kunyah RM380,000 tumpas
Oleh MOHD YUNUS YAKKUB

9 Jun 2021, 4:02 pm
SHAH ALAM – Sindiket penyeludupan tembakau kunyah (chewing tobacco) bernilai hampir RM380,000 tumpas dalam dua serbuan berasingan di Perak, baru-baru ini.
Dalam serbuan selama 30 minit bermula pukul 8.30 pagi, Ahad lalu oleh Jabatan Kastam Diraja Malaysia (JKDM) Zon Tengah, Unit II (Selangor) turut menahan seorang lelaki penjaga premis warga Bangladesh berusia 26 tahun.
Pengarah Operasi Penguatkuasaan Zon Tengah, Rameli Ahmad berkata, hasil pemeriksaan mendapati kesemua barangan tersebut disimpan di dalam sebuah guni berwarna putih dalam dua premis masing-masing di Kampung Kepayang, Simpang Pulai dan Bandar Seri Botani, Ipoh.
Katanya, turut dirampas beberapa buah mesin bernilai RM12,500 dipercayai digunakan untuk memproses dan membungkus ‘chewing tobacco’ itu.
“Berdasarkan siasatan awal mendapati barangan tersebut telah diimport dari India.
“Barangan tersebut adalah untuk pasaran tempatan dengan kebanyakan pelanggan adalah warga asing,” katanya dalam kenyataan di sini hari ini. -K!ONLINE


Mat Sabu hadir ke Istana Negara
9 Jun 2021, 3:49 pm
KUALA LUMPUR – Presiden Parti Amanah Negara (Amanah), Mohamad Sabu tiba di Pintu 2 Istana Negara di sini kira-kira pukul 3 petang tadi.
Beliau dilihat menaiki kenderaan utiliti sukan (SUV) Honda CR-V berwarna putih.
Difahamkan, Mat Sabu merupakan pemimpin parti politik yang keempat bagi menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini.
Terdahulu, Kosmo! melaporkan Perdana Menteri, Tan Sri Muhyiddin Yassin, disusuli Presiden PKR, Datuk Seri Anwar Ibrahim dan wakil DAP hadir ke Istana Negara bagi menghadap Seri Paduka Baginda. – K! ONLINE


Semakan keputusan SPM 2020 secara dalam talian esok
Oleh MOHD RIDZAUDDIN ROSLAN

9 Jun 2021, 4:12 pm
PETALING JAYA- Seramai 401,105 calon peperiksaan Sijil Pelajaran Malaysia (SPM) bagi tahun 2020 boleh menyemak keputusan mereka pada pukul 10 pagi esok menerusi semakan secara dalam talian.
Kementerian Pendidikan dalam satu kenyataan berkata, semakan keputusan peperiksaan nasional itu dibuat secara dalam talian dan calon tidak dibenarkan hadir ke sekolah.
“Calon akan menerima keputusan mereka menerusi khidmat pesanan ringkas (SMS) daripada SMS 68886 yang akan memaklumkan ringkasan keputusan itu dengan hanya memberikan gred diperoleh mereka.
“Selain itu, calon boleh membuat semakan menerusi pautan myresult1.moe.gov.my dan myresult2.moe.gov.my,” katanya di sini tadi.
Calon SPM boleh menyemak keputusan peperiksaan melalui kaedah secara atas talian.
Jelas kenyataan itu, slip keputusan penuh boleh dimuat turun selepas 4 hari pengumuman keputusan melalui pautan myresult3.moe.gov.my.
“Bagi calon yang tidak mempunyai capaian internet, guru kelas, Jabatan Pendidikan Negeri (JPN) dan Pejabat Pendidikan Daerah (PPD) akan menyenaraikan nama mereka sebelum hari keputusan.

“Seterusnya, guru kelas, JPN dan PPD akan memaklumkan keputusan SPM kepada mereka,” katanya. -K! ONLINE


Peruncit diberi notis jual minyak masak botol terlalu mahal
Oleh KHAIRULMIZAN YAHYA

9 Jun 2021, 3:55 pm
KUANTAN – Gara-gara menjual minyak masak botol lima kilogram terlalu tinggi berbanding kedai lain, dua peruncit diberikan notis oleh Kementerian Perdagangan Dalam Negeri dan Hal Ehwal Pengguna (KPDNHEP) di sini hari ini.
Ketua Pegawai Penguatkuasa KPDNHEP Pahang, Normaswari Nordin, berkata melalui notis diberikan peruncit berkenaan diarahkan menyatakan secara terperinci harga jualan dan harga kos minyak masak berkenaan.
“Kedua-dua peruncit terbabit menjual minyak masak botol lima kilogram masing-masing pada harga RM32.65 dan RM33.59 iaitu terlalu tinggi berbanding peruncit lain.
“Siasatan akan dilakukan terhadap dua peruncit berkenaan sama ada berlaku pengambilan keuntungan berlebihan atau tidak,”katanya di sini, hari ini.
Menurutnya, meskipun harga jualan minyak masak botol lima kilogram tidak dikawal oleh pihak kerajaan, peniaga masih tertakluk kepada perundangan mengikut Akta Kawalan Harga dan Anti Pencatutan 2011.-K! ONLINE


CDC longgarkan cadangan perjalanan 110 buah negara
Oleh KOSMO!

10 Jun 2021, 9:00 pm
WASHINGTON – Pusat Kawalan dan Pencegahan Penyakit (CDC) melonggarkan cadangan perjalanan bagi lebih 110 buah negara dan wilayah, termasuk menurunkan penilaian terhadap 61 buah negara daripada kategori paling berisiko tinggi, lapor akhbar Metro UK semalam.
Ini bermaksud negara-negara yang sebelum ini berada dalam Tahap Empat iaitu ‘berisiko amat tinggi’ diturunkan kepada Tahap Tiga iaitu ‘berisiko tinggi’.
Negara-negara tersebut termasuk Kanada, Ecuador, Perancis, Hungary, Indonesia, Itali, Jepun, Mexico, Filipina, Poland, Rusia, Afrika Selatan, Sepanyol, Switzerland, Turki dan Amerika Syarikat.
Selain itu, negara-negara yang turun dari Tahap Tiga ke Tahap Dua termasuk Angola, Djibouti, Kenya dan Finland.
Manakala 50 buah negara dan wilayah turut diturunkan daripada Tahap Dua iaitu ‘sederhana’ kepada Tahap Satu iaitu ‘berisiko rendah’ termasuk Albania, Belize, Iceland, Israel, Singapura dan Korea Selatan.
Dalam pada itu, Haiti, Nicaragua, Korea Utara dan Uzbekistan dinaikkan kepada Tahap Empat.

Sebelum ini, CDC mengklasifikasikan negara-negara sebagai Tahap Empat jika mempunyai 100 atau lebih kes Covid-19 bagi setiap 100,000 orang.
Bagaimanapun, kini negara-negara dikategorikan pada Tahap Empat jika mempunyai 500 kes Covid-19 bagi setiap 100,000 orang. – AGENSI


Penghantar makanan maut rempuh belakang Nissan Navara
10 Jun 2021, 11:00 pm
PETALING JAYA – Gagal mengelak dipercayai punca menyebabkan seorang penghantar makanan merempuh belakang sebuah kenderaan pacuan empat roda di Jalan Subang-Sungai Buloh, di sini hari ini.
Dalam kejadian kira-kira pukul 2.15 petang itu, mangsa yang dikenali Muhammad Aminulfikrie Zulkapli, 23, yang beralamat di Kota Damansara meninggal dunia di tempat kejadian.
Ketua Polis Daerah Sungai Buloh, Superintendan Shafa’aton Abu Bakar berkata, hasil siasatan mendapati mangsa yang menunggang motosikal jenis Yamaha 135 LC itu dipercayai datang dari arah Kampung Subang.
“Sebaik tiba di lokasi kejadian, motosikal mangsa disyaki gagal mengelak lalu merempuh bahagian belakang kenderaan pacuan empat roda jenis Nissan Navara.
“Kereta tersebut dikatakan sedang melakukan kerja-kerja selenggara jalan dan berhenti di lorong pertama. Terdapat dua pekerja sedang mengawal lalu lintas di bahagian belakang kenderaan itu ketika kejadian berlaku,” ujarnya hari ini.
Menurut beliau, rempuhan kuat itu menyebabkan mangsa tercampak kira-kira 14 meter ke lorong kiri sebelum disahkan meninggal dunia di tempat kejadian.

Katanya, kes disiasat mengikut Seksyen 41(1) Akta Pengangkutan Jalan 1987. – K! ONLINE


Dr. Muhaya mohon maaf video jadi perbalahan
Oleh ZULKIFLI MANZOR

10 Jun 2021, 8:36 pm
PETALING JAYA – Pakar motivasi, Datuk Prof. Dr. Muhaya Mohamad memohon maaf diatas kontroversi perkataan ‘buat bodoh-bodoh’ membabitkan dirinya.
Menurutnya, beliau mengambil tanggungjawab memohon maaf atas salah faham yang timbul dan berterima kasih kepada semua yang mengambil berat isu tersebut.
“Untuk makluman hantaran klip 56 saat tersebut adalah petikan ‘live’ di Facebook Prof Muhaya dan Youtube Prof Muhaya TV berdurasi 45 minit yang diterbitkan pada 6 Februari 2021 bertajuk “Antara Cinta dan Cita-Cita”.
“Siaran ‘live’ Bonda (Muhaya) tersebut bagi menjawab persoalan KK-Talib dan komen-komen dari Facebook berkaitan wanita yang dalam dilema, antara mengejar kerjaya, cinta serta keluarga.
“Bagaimanapun Bonda faham klip yang telah disunting kepada 56 saat menimbulkan pelbagai reaksi kurang senang dalam kalangan masyarakat terutama kaum wanita sehingga menimbulkan persoalan, perbalahanan dan sangkaan,” katanya dalam satu kenyataan hari ini.
Muhaya berkata, beliau juga seorang wanita, isteri, ibu dan nenek yang berkerjaya maka sentiasa mendukung, mendoakan setiap wanita berjaya ke puncak tertinggi, berbahagia dunia akhirat dan mendapat redha Allah S.W.T.

Justeru, katanya, mereka yang mahu mendapatkan penjelasan berhubung kontroversi tersebut perlu menonton sepenuhnya rakaman video bertajuk “Antara Cinta dan Cita-Cita” tersebut.
Jelas beliau, jawapan mengenai persoalan kepada kontroversi itu hanya dapat difahami selepas itu. – K! ONLINE


Timbalan KPN akan diumumkan sehari dua lagi
Oleh NUR SHARIEZA ISMAIL

10 Jun 2021, 8:01 pm
SEPANG – Calon yang bakal mengisi kekosongan jawatan Timbalan Ketua Polis Negara (KPN) akan diumumkan dalam masa sehari dua ini,” kata Menteri Dalam Negeri, Datuk Seri Hamzah Zainudin.
Beliau berkata, pihaknya sudah ada beberapa nama sebagai cadangan dan ia akan umumkan dalam masa terdekat.
“Insya-Allah, boleh kita umumkan tidak lama lagi, dalam sehari dua ini. Tapi kena tunggu waktu pengumuman esoklah,” katanya ringkas mengulas mengenai kekosongan jawatan nombor dua dalam pasukan Polis Diraja Malaysia itu.
Sebelum ini, beberapa nama disebut-sebut untuk mengisi kekosongan jawatan yang ditinggalkan oleh Datuk Seri Acryl Sani Abdullah Sani selepas dilantik sebagai Ketua Polis Negara pada 3 Mei lalu.
Antara nama yang disebut ialah Pengarah Jabatan Integriti dan Pematuhan Standard (JIPS), Datuk Zamri Yahya, Pengarah Pengurusan, Datuk Ramli Din dan Pengarah Jabatan Logistik, Datuk Seri Mazlan Lazim.
Dalam perkembangan lain, Hamzah berkata, peralatan kamera badan bagi anggota polis yang perolehan sepatutnya dilaksanakan tahun ini tergendala berikutan pandemik Covid-19.

Bagaimanapun katanya, sebaik proses tender selesai dan perolehan peralatan itu dimuktamadkan, pihaknya akan menyegerakan pemakaian kamera badan dalam aktiviti penguatkuasaan.
Perolehan kamera badan di bawah pelan pelaksanaan pemasangan kamera badan itu membabitkan cadangan perolehan sebanyak 2,168 unit kamera jenis 4G.
Jelasnya, beliau komited dengan adanya teknologi canggih ini dapat digunakan yang antara lain memberi kesan positif serta mampu mengurangkan kes aduan, perbuatan salah laku dan rasuah dalam kalangan anggota di lapangan. -K! ONLINE


Neelofa sumbang 15 katil pesakit Covid-19 di Melaka
Oleh DIYANATUL ATIQAH ZAKARYA

10 Jun 2021, 10:05 pm
MELAKA – Selebriti sensasi, Neelofa dilaporkan telah menyumbang sebanyak 15 buah katil elektronik kepada pihak Hospital Melaka di sini hari ini, yang sememangnya diperlukan bagi kegunaan pesakit Covid-19.
Perkara itu dikongsikan oleh seorang doktor pakar perubatan di bahagian kecemasan hospital berkenaan menerusi laman sosial Instagram miliknya malam tadi.
Menurutnya, kesemua katil yang diberikan Neelofa atau nama sebenarnya Noor Neelofa Mohd. Noor telah digunakan serta-merta di bahagian zon kuning di hospital berkenaan.
Tangkap layar seorang pengguna laman media sosial berhubung sumbangan katil dibuat oleh Neelofa
“Alhamdulillah…terima kasih tidak terhingga kepada Puan Neelofa atas sumbangan katil elektronik untuk kegunaan pesakit Covid di Hospital Melaka.
“Semoga Allah mengganjari amal jariah ini dengan pahala dan kebaikan di dunia dan akhirat,” tulisnya pada kapsyen gambar katil berkenaan dengan turut menandai (tag) akaun rasmi Neelofa.
Neelofa dan kakaknya, Noor Nabila kemudian dilihat turut memberi respon ‘Like’ pada hantaran berkenaan.

Doktor tersebut juga memetik hadis merujuk kepada perbuatan selebriti berkenaan yang bersifat pemurah dan tidak lokek membantu orang lain dalam kesusahan.
“Dari Ibn Umar RA bahawa Rasulullah SAW bersabda: Muslim itu saudara bagi Muslim yang lain, dia tidak menzalimi saudaranya dan tidak juga membiarkan dia dizalimi. Barangsiapa yang memenuhi hajat saudaranya maka Allah akan memenuhi hajatnya.
“Barangsiapa yang menghilangkan musibah kesusahan yang perit dari seorang Muslim, maka Allah akan hilangkan juga darinya kesusahan dan keperitannya pada hari Kiamat.
“Barangsiapa yang menyembunyikan aib saudaranya maka Allah akan sembunyikan aibnya pada hari Kiamat -Hadis riwayat Bukhari dan Muslim,” tulisnya. -K! ONLINE


Sorok 320,000 batang rokok dalam tong ikan
Oleh MOHAMAD FAIZAL HASHIM

10 Jun 2021, 8:44 pm
JOHOR BAHRU – Cubaan sindiket untuk menyeludup masuk rokok tidak bercukai ke negara jiran dengan menyembunyikan 320,000 batang rokok di dalam 19 tong ikan berjaya dihidu Jabatan Kastam Diraja Malaysia (JKDM) dalam kejadian di Kompleks Sultan Abu Bakar (KSAB), Gelang Patah, Sabtu lalu.
Pengarah Kastam Negeri Johor, Sazali Mohamad berkata, kegiatan sindiket itu berjaya dipatahkan pada pukul 6.20 petang ketika pemeriksaan laluan eksport ke Singapura.
Katanya, rokok putih tidak bercukai itu ditemui selepas pemeriksaan dijalankan bersama pegawai penguatkuasa Jabatan Perkhidmatan Kuarantin dan Pemeriksaan Malaysia (Maqis) ke atas sebuah lori.
“Jumlah rokok putih yang dirampas di dalam 19 tong ikan itu adalah sebanyak 320,000 batang dengan nilai rampasan dianggarkan RM76,800 dengan duti dan cukai yang terlibat sebanyak RM218,880.
“Susulan penemuan rokok seludup itu, seorang pemandu lori warga tempatan yang berusia 31 tahun telah ditahan bagi siasatan lanjut,” katanya dalam kenyataan hari ini.
Sazali berkata, lori tersebut turut disita dengan nilai keseluruhan dagangan yang dirampas termasuk cukai dan kenderaan dianggarkan berjumlah RM 375,680. -K! ONLINE


Kit ujian pantas Covid-19 kini boleh dibeli di Guardian, Watson Singapura
Oleh KOSMO!

10 Jun 2021, 8:00 pm
SINGAPURA – Penduduk Singapura kini boleh mendapatkan kit ujian saringan pantas antigen (ART) Covid-19 di farmasi-farmasi terkemuka di negara itu bermula 16 Jun ini, lapor portal Mothership hari ini.
Pengumuman itu dibuat oleh Kementerian Kesihatan Singapura yang telah meluluskan kebenaran sementara kepada beberapa farmasi runcit untuk menjual empat jenis kit saringan kendiri ART kepada orang ramai.
Kit saringan ART tersebut terdiri daripada Ujian Kendiri Antigen Abbott PanBio Covid-19, Ujian QuickVue At-Home OTC Covid-19, Ujian Kendiri Hidung Antigen SD Biosensor SARS-CoV-2 dan Ujian Kendiri Antigen SD Biosensor Standard Q Covid-19.
Kesemua kit tersebut boleh mengeluarkan keputusan saringan dalam tempoh 20 minit.
Bagi memastikan bekalan yang mencukupi, hanya 10 kit ART boleh dibeli oleh setiap orang.
Kementerian berkata, kit saringan tersebut akan membolehkan pengesanan jangkitan Covid-19 dilakukan dengan pantas, khususnya dalam kalangan individu yang tidak mempunyai simptom-simptom jangkitan.

Bagi individu yang didapati positif selepas menggunakan alat tersebut, mereka dikehendaki pergi ke klinik untuk melakukan ujian saringan polymerase chain reaction (PCR) bagi mengesahkan status jangkitan.
Saringan PCR adalah lebih sensitif dan menghasilkan keputusan yang lebih tepat. – AGENSI


Jawi, Jakim kebumikan 603 jenazah Covid-19 setakat hari ini
Oleh MOHD. HUSNI MOHD. NOOR

10 Jun 2021, 11:02 pm
PUTRAJAYA – Tugas Pasukan Pengurusan Jenazah Jabatan Kemajuan Islam Malaysia (Jakim) dan Jabatan Agama Islam Wilayah Persekutuan (Jawi) terus ditagih apabila dikerah menguruskan puluhan jenazah Covid-19 setiap hari.
Setakat hari ini, pasukan itu sudah menyempurnakan pengebumian bagi 603 jenazah berdasarkan Laporan Pengurusan Jenazah Covid-19 Jakim dan Jawi yang dikeluarkan hari ini.
Jika hendak dibandingkan sebulan yang lalu, jumlah jenazah yang diuruskan adalah sekitar 300 jenazah dan kini ia sudah meningkat sekali ganda.
Jakim menerusi hantaran di Facebook berkata, setakat hari ini, pasukan itu sudah menguruskan 363 jenazah lelaki dan 240 jenazah wanita.
Menurutnya, jenazah berusia 61 hingga 88 tahun paling ramai diuruskan iaitu 300 jenazah diikuti 41 hingga 60 tahun (184 jenazah).
“Selain itu, bagi usia 81 hingga 100 tahun (56 jenazah), 21 hingga 40 tahun (57 jenazah) dan bawah usia 20 tahun (enam jenazah).

“Lokasi paling ramai meninggal dunia adalah di Hospital Kuala Lumpur (HKL) dengan 267 jenazah,” katanya.
Katanya, kesemua jenazah itu diuruskan dan dikebumikan oleh 69 petugas lelaki dan 19 petugas wanita.
Kesemua jenazah itu dikebumikan di tiga Tanah Perkuburan Islam Raudhatul Sakinah (TPIRS) di bawah selian Jawi iaitu TPIRS KL- Karak 2, TPIRS Bukit Kiara 1 dan TPIRS Kampung Melayu Kepong. -K! ONLINE


Pelajar kematian ibu akibat Covid-19 mahu jadi doktor
Oleh DIYANATUL ATIQAH ZAKARYA

10 Jun 2021, 8:04 pm
JASIN – Seorang calon cemerlang Sijil Pelajaran Malaysia (SPM) 2020 nekad untuk menjadi seorang doktor demi merealisasikan impian arwah ibunya yang meninggal dunia akibat Covid-19, dua minggu lalu.
Afiya Adzahar, 18, yang juga pelajar Sekolah Menengah Sains Tuanku Aishah Rohani, Negeri Sembilan memperoleh keputusan 9A dalam aliran sains tulen.
Katanya, meskipun mendapat semua A, perasaan gembira itu bercampur hiba apabila tidak dapat meraikan kejayaan bersama arwah ibu tercinta, Rosliwati Rosdi, 58.
“Saya, abang, ayah dan mama dijangkiti Covid-19, namun mama telah meninggal dunia pada 28 Mei lalu.
“Saya dapat tahu mengenai pemergian mama selepas sehari dimasukkan ke Pusat Kuarantin dan Rawatan Covid-19 Berisiko Rendah (PKRC) Pusat Dagangan Antarabangsa Melaka (MITC),” katanya ketika ditemui di Kampung Bukit Kecil, di sini, hari ini.
Afiya berkata, ibunya itu adalah sumber inspirasi dan kekuatan dalam menempuhi cabaran kehidupan kerana insan tersebut merupakan kanser ‘survivor’.

“Mama disahkan menghidap barah otak pada 2008 dan berjaya melawan penyakit itu sehingga 2012. Begitu juga ayah yang merupakan survivor kanser pangkal hidung dan kekuatan mereka itu adalah sumber inspirasi kami.
“Mama pernah memberitahu teringin melihat saya menjadi seorang doktor, saya nekad untuk merealisasikan impiannya dan bergelar pakar perubatan suatu hari nanti,” katanya. -K! ONLINE


Dr Amalina dikecam isu ‘bodoh-bodoh’
Oleh KOSMO!

10 Jun 2021, 8:24 pm
KUALA LUMPUR – Pelatih Pakar Bedah, Dr. Nur Amalina Che Bakri dikecam netizen susulan kenyataannya yang membidas video dimuat naik Pakar Motivasi, Datuk Prof. Dr. Muhaya Mohamad semalam.
Nur Amalina melalui Twitternya berkata, dia seolah-olah dijadikan ‘punching bag’ susulan kenyataan itu walaupun ramai lagi netizen yang menyatakan pendapat sama berkenaan video dimuat naik Muhaya.
“Kenyataan bahawa ramai individu termasuk doktor dan orang terkenal lain memberikan pendapat yang serupa, tetapi kemudian Dr. Amalina juga mendapat perhatian oleh media dan dijadikan ‘punching bag’. Sudah nasib,” ciapnya.
Nur Amalina kemudiannya sempat berpesan kepada para wanita untuk kekal menjadi diri sendiri dan jadi versi terbaik diri mereka.

“Apa-apa pun, jodoh itu di tangan Allah,” tambahnya.
Dalam pada itu, Nur Amalina turut memuat naik beberapa tangkap layar yang memaparkan mesej-mesej biadab yang diterima di laman Instagramnya dan meminta orang ramai untuk melaporkan akaun-akaun tersebut.

Terdahulu, Nur Amalina membidas kenyataan Muhaya yang berpendapat seorang wanita perlu ‘bodoh-bodoh’ sedikit jika mahu cepat bertemu jodoh.
Beliau yang mendirikan rumah tangga dengan seorang warga Eropah di London pada 31 Mac lalu menegaskan lebih sanggup tidak berkahwin jika kebodohannya yang menjadi daya tarikan lelaki. – K! ONLINE


Helaian wang kertas RM8.2 juta jadi hiasan siling restoran
Oleh KOSMO!

10 Jun 2021, 7:00 pm
PENSACOLA, FLORIDA – Sebuah restoran di Florida menjadi perhatian ramai kerana keunikan hiasan dalamannya yang menggantung helaian wang kertas pada bahagian siling restoran dengan nilai anggaran mencecah AS$2 juta (RM8.2 juta), lapor laman berita Oddity Central semalam.
Hiasan wang kertas di McGuire’s Irish Pub itu digantung pada tahun 1977 apabila pemiliknya, Martin McGuire dan isterinya, Molly McGuire memulakan perniagaan tersebut.
Apabila Molly mendapat wang tips pertamanya daripada pelanggan yang bernilai AS$1 (RM4.10), dia meraikan kejayaan tersebut dengan cara menulis tarikh pada wang kertas itu dan menggantungkannya di bahagian belakang kaunter bar untuk membawa tuah.
Bermula dari itu, para pelanggan restoran tersebut turut melakukan tindakan yang sama dengan melekat dan menggantung wang kertas dalam restoran tersebut.
Restoran seluas 1,393.5 meter persegi itu mempunyai banyak wang kertas yang digantung di setiap sudut siling dan dinding. – Facebook Cindy Fields Hunt/Oddity
“Restoran seluas 1,393.5 meter persegi ini mempunyai banyak wang kertas yang digantung di setiap sudut siling dan dinding.
“Kami mengira nilainya setiap tahun dan membayar cukai bagi setiap pertambahan jumlahnya,” ujar Martin dalam satu temu bual dengan akhbar Chicago Tribune pada tahun 1999.

Ketika temu bual itu, Martin menganggarkan nilai wang kertas tersebut adalah kira-kira AS$175,000 (RM720,600), namun kini angka itu sudah meningkat sekitar hampir AS$2 juta (RM8.2 juta).
Dalam pada itu, disebabkan hiasan wang kertas tersebut, banyak kejadian kecurian dan cubaan mencuri dilaporkan berlaku di McGuire’s Irish Pub.
Bagaimanapun, semua cubaan itu gagal kerana wang kertas yang digantung mempunyai tanda tangan di atasnya dengan lubang alat penebuk, menjadikannya tidak bernilai untuk urusan jual beli. – AGENSI


Tiga beradik aktif jual dadah di flat diberkas
10 Jun 2021, 7:00 pm
PETALING JAYA – Sindiket pengedaran dadah yang didalangi tiga beradik dengan mensasarkan penghuni flat sebagai pelanggan akhirnya tumpas selepas mereka diberkas polis di sebuah flat di Jinjang, Kepong, Kuala Lumpur, Isnin lalu.
Suspek yang terdiri daripada dua lelaki dan seorang wanita berusia antara 23 hingga 30 tahun itu dicekup menerusi dua serbuan berasingan oleh sepasukan polis dari Bahagian Siasatan Jenayah Narkotik, Ibu Pejabat Polis Daerah (IPD) Sentul.
Ketua Polis Daerah Sentul, Asisten Komisioner Beh Eng Lai berkata, menerusi serbuan pertama pada pukul 4 petang, polis berjaya memberkas seorang suspek lelaki bersama dadah jenis kanabis (230 gram) dipercayai untuk dijual kepada pelanggan di sekitar flat itu.
“Melalui penahanan suspek telah membawa polis kepada serbuan kedua di unit lain di flat yang sama dan menahan dua lagi suspek yang juga adik lelaki itu.
“Pemeriksaan lanjut di rumah itu menemui dadah sama yang dianggarkan seberat 70 gram dan nilai rampasan keseluruhan dianggarkan berjumlah RM750,” ujarnya dalam kenyataan hari ini.
Menurut beliau, suspek pertama direman selama tujuh hari sehingga 13 Jun, manakala dua lagi suspek direman empat hari sehingga hari ini.

Katanya, kes disiasat mengikut Seksyen 39B Akta Dadah Berbahaya 1952. -K! ONLINE


Lelaki pusing kepala 180 darjah ke belakang
Oleh KOSMO!

10 Jun 2021, 6:00 pm
LONDON – Seorang lelaki menjadi sensasi internet selepas menunjukkan kebolehan luar biasa dengan memusing kepalanya 180 darjah ke belakang, lapor akhbar Daily Star semalam.
Dalam satu video yang dimuat naik di TikTok, lelaki tersebut, Amer Dahbour, dilihat memegang dagunya menggunakan sebelah tangan, manakala sebelah tangan lagi diletakkan pada bahagian belakang kepalanya.
Tanpa sebarang amaran, lelaki itu secara tiba-tiba memusing kepalanya ke belakang sehingga mencapai kira-kira 180 darjah.
Dia membiarkan kepalanya berada dalam keadaan itu untuk beberapa saat sebelum berpusing kembali ke hadapan dan bercakap dengan rakannya seperti biasa.
Video tersebut kemudiannya dimuat naik oleh seorang pengguna TikTok bernama @sheaabutt00, yang berseloroh dengan mengatakan bahawa aksi itu merupakan satu muslihat parti dan mencabar penonton untuk membuat aksi yang sama.
Video tersebut mendapat lebih 3.4 juta tontonan dengan rata-rata pengguna melahirkan rasa terkejut dan takut mereka melihatkan aksi luar biasa Amer.

“Saya telah menonton banyak filem seram. Ini merupakan prekuel bagi filem Exorcist,” tulis seorang pengguna. – AGENSI


Lebih 85,000 permohonan MyTravelPass ditolak
Oleh NUR SHARIEZA ISMAIL

10 Jun 2021, 7:59 pm
SEPANG – Kementerian Dalam Negeri (KDN) menolak 86,309 permohonan MyTravelPass dengan kategori warga asing dan penduduk tetap (PR) paling banyak tidak diluluskan bagi tempoh bermula 7 Oktober tahun lalu hingga 9 Jun lepas.
Menterinya, Datuk Seri Hamzah Zainudin berkata, jumlah itu daripada 201,076 permohonan yang diterima mengikut tujuh kategori ditetapkan.
“Jumlah permohonan kategori melibatkan kemasukan warga asing dan PR paling tinggi ditolak iaitu melibatkan kategori pas lawatan sosial iaitu sebanyak 16,310, ekspatriat (20,030) dan pekerja asing (23,196).
“Permohonan MyTravelPass yang diluluskan pula sebanyak 114,767,” katanya selepas mengadakan lawatan kerja di Lapangan Terbang Antarabangsa Kuala Lumpur (KLIA) di sini hari ini.  -K! ONLINE


Tak sempat lerai Y suku curi
Oleh TOREK SULONG

10 Jun 2021, 6:20 pm
BACHOK – Dua lelaki dicekup tidak sampai empat jam selepas laporan polis dibuat terhadap mereka yang dipercayai mencuri tiga buah motosikal di sebuah stor di Kampung Bukit Kechik, Gunong di sini semalam.
Kedua-dua lelaki berusia 21 dan 26 tahun yang dipercayai penagih dadah itu ditahan di rumah masing-masing di Kampung Telaga Ara dan Kampung Bukit Temalong, Jalan Padang Tembak di sini kira-kira pukul 6 petang.
Ketua Polis Daerah Bachok, Deputi Superintendan Mohamad Ismail Jamaluddin berkata, siasatan mendapati, pemilik stor yang merupakan seorang wanita mendapati ruang menyimpan tiga buah motosikal itu sudah dipecah masuk pukul 7 pagi.
Katanya, kehilangan tiga buah motosikal jenis Yamaha 15ZR, Yamaha 125Z dan Honda EX5 itu menyebabkan mangsa telah membuat laporan di Balai Polis Gunong di sini pukul 1.45 tengah hari.
“Anggota polis terus menjalankan risikan dan mendapat maklumat awam dengan mengenal pasti tempat tinggal suspek dan barang kes sebelum serbuan dilakukan.
“Siasatan lanjut mendapati, suspek menjalankan kegiatan mencuri motosikal untuk mendapatkan komponen enjin bagi kegunaan sendiri. Bagaimanapun, mereka tidak sempat meleraikan dan menghapus bukti barang kes itu ketika serbuan dijalankan,” katanya pada sidang akhbar di Ibu Pejabat Polis Daerah Bachok di sini hari ini.

Menurut Mohamad Ismail, ujian saringan ujian air kencing mendapati kedua-dua suspek positif dadah jenis benzo kesan daripada penyalahgunaan pil penenang yang terkawal. -K! ONLINE


Pemandu Toyota Vellfire mabuk rempuh SJR
Oleh NOOR HASLIZA NUSI

10 Jun 2021, 7:05 pm
GEORGE TOWN – Seorang pemandu kenderaan pelbagai guna (MPV) jenis Toyota Vellfire ditahan polis selepas merempuh sekatan jalan raya (SJR) di Lebuh Raya Tun Dr Lim Chong Eu menghala ke Bayan Lepas di sini malam semalam.
Lelaki berusia 57 tahun yang bekerja sebagai peniaga itu diberkas sepasukan polis sejurus kejadian berlaku kira-kira pukul 8.30 malam.
Semasa kejadian, lelaki terbabit yang dipercayai sedang mabuk bertindak melanggar kon keselamatan pertama sebelum diseret sehingga ke tepi khemah SJR.
Ketika kejadian, terdapat seramai 15 anggota bertugas terdiri anggota polis, Angkata Tentera Malaysia (ATM) dan Jabatan Sukarelawan Malaysia (Rela).
Ketua Polis Daerah Timur Laut, Asisten Komisioner Soffian Santong berkata, siasatan mendapati suspek tidak memiliki sebarang rekod jenayah namun mempunyai 38 saman trafik lampau yang telah dijelaskan.
“Hasil ujian alkohol mendapati suspek memandu dalam keadaan di bawah pengaruh alkohol dan telah melebihi had bacaan yang dibenarkan.

“Tangkapan kini direman selama dua hari sehingga esok bagi membantu siasatan mengikut Seksyen 279 Kanun Keseksaan, Seksyen 22(b) Akta Pencegahan dan Pengawalan Penyakit Berjangkit (APPPB) 1988 serta Seksyen 26(2) Akta Polis,” katanya dalam satu kenyataan hari ini.
Beliau memberitahu, siasatan juga akan dijalankan mengikut Seksyen 45(A)(1) Akta Pengangkutan Jalan 1987. – K! ONLINE


Mangsa nahas LRT bebas boleh saman Prasarana
Oleh AMREE AHMAD

10 Jun 2021, 6:22 pm
PUTRAJAYA – Mana-mana penumpang yang terlibat dalam insiden pertembungan dua tren Transit Aliran Ringan (LRT) di ibu negara bulan lalu berhak menyaman operator rel tersebut.
Menteri Pengangkutan, Datuk Seri Wee Ka Siong berkata, ia sejajar dengan prinsip demokrasi diamalkan negara ini untuk pihak tidak berpuas hati membawa kes itu kepada mahkamah.
“Mereka ada hak buat tuntutan, kerajaan tidak ‘lari’ malah pihak Prasarana Malaysia Berhad (Prasarana) kena sedia berdepan saman kerana kita menghormati undang-undang,” katanya.
Beliau menyatakan demikian pada sidang akhbar secara maya hari ini bagi memaklumkan laporan Jawatankuasa Siasatan mengenai nahas itu yang sudah diserahkan kepada Kabinet.
Mengulas lanjut, Ka Siong turut mengesahkan kesemua mangsa yang ditempatkan di Unit Rawatan Rapi Hospital Kuala Lumpur (HKL) telah pun keluar dan dimasukkan ke wad biasa.
“Kita berasa amat lega dan berterima kasih kepada pihak HKL kerana mereka mendapat layanan jagaan terbaik daripada pakar yang bertungkus lumus merawat mangsa,” jelas beliau. -K! ONLINE


Disiplin mengulang kaji resipi kejayaan
Oleh LUQMAN RIDHWAN MOHAMED NOR

10 Jun 2021, 6:08 pm
PETALING JAYA – “Sebelum dapat keputusan, macam-macam bermain di fikiran. Paling ditakuti adalah mengecewakan ramai pihak. Alhamdulillah, saya mendapat 11A.”
Itulah luahan Amirah Zahirah Abdul Jamir, 18, dari Sekolah Menengah Kebangsaan (SMK) Bandar Baru Bangi sebaik mendapat tahu keputusan peperiksaan Sijil Pelajaran Malaysia (SPM) 2020 hari ini.
Menurut pelajar aliran Sains Agama tersebut, pada mulanya, dia menjangkakan keputusan 9A sahaja kerana berasa kurang yakin dengan kebolehannya menjawab dua mata pelajaran iaitu Sejarah dan Matematik Tambahan.
“Walaupun saya fikir tak mampu untuk menjawab kedua-dua mata pelajaran itu, tak bermakna tiada usaha dilakukan bagi mengatasi kelemahan tersebut.
“Ulang kaji dan latihan berterusan tetap dibuat menjelang SPM. Habis sahaja peperiksaan itu dan menjelang hari keputusan diumumkan, saya takut mengecewakan ibu bapa dan guru-guru.
“Syukurlah akhirnya keputusan 11A diraih. Saya mendapat 5A+, 5A dan 1A-,” kata anak sulung daripada empat beradik itu kepada Kosmo! hari ini.

Menurut Amirah Zahirah, dia mahu melanjutkan pelajaran dalam bidang kesihatan kerana mahu mengikut jejak langkah ibunya, Faizah Mohd. Zaki, 42, yang bertugas sebagai pakar radiologi di Hospital Canselor Tuanku Muhriz Universiti Kebangsaan Malaysia.
Nurul Shaheera dan ibunya, Masitah Ahmad, 54.
Sementara itu, Nurul Shaheera Suhaimi, 18, berkata, tiga jenis solat yang diamalkannya sejak Tingkatan 1 iaitu tahajud, hajat dan taubat menjadi antara faktor dia memperoleh keputusan 9A dalam SPM kali ini.
Menurut pelajar aliran Sains Tulen di SMK Bandar Baru Bangi itu, selain itu, dia juga akan tidur awal iaitu selepas solat Isyak sebelum bangun sekitar tiga pagi untuk memulakan rutinnya itu.
“Kemudian, saya akan mula belajar sehinggalah solat Subuh, seterusnya bersenam kira-kira sejam. Senaman penting kerana ia membantu mengurangkan tekanan sekali gus memastikan kesihatan mental terjamin,” katanya.
Menurutnya, dia juga tidak mempunyai sebarang masalah untuk belajar menerusi sistem Pengajaran dan Pembelajaran di Rumah (PdPR) kerana baginya, seseorang hanya akan meraih kejayaan sekiranya mereka mempunyai keinginan kuat terhadapnya.
“Bukannya tidak ada cabaran langsung semasa SPM. Ketika menjawab soalan Sejarah, soalan tak disangka-sangka keluar, namun saya tetap menjawabnya berdasarkan pengetahuan yang ada.
“Sebaik mendapat tahu (keputusan SPM), saya terus melakukan sujud syukur,” kata anak kelima daripada enam beradik yang mahu meneruskan karier dalam bidang perakaunan tersebut.
Dalam pada itu, pelajar Sekolah Berasrama Penuh Integrasi Gombak, Muhammad Faris Mohd. Fairusham, 18, berkata, dia sememangnya menyasarkan keputusan 11A diperolehnya itu kerana ia merupakan cara bagi dirinya untuk membalas jasa semua pihak yang membantunya.
Ujarnya, dia bersyukur kerana sepanjang tempohnya mengulang kaji terutamanya setelah PdPR dilaksanakan, guru-guru dan rakan-rakannya tidak henti-henti membantu dan menyokong antara satu sama lain.
“Sejak Tingkatan 4 lagi memang keputusan itu diharapkan. Cuma apabila selesai menduduki SPM, perasaan was-was hadir kerana mendapati ada soalan yang dijawab secara tidak tepat,” katanya.
Menurutnya, dia mengulang kaji pelajaran berpandukan jadual disediakan guru-gurunya namun perkara paling penting baginya adalah tidak mengabaikan kesihatan mental.
“Saya akan memastikan tubuh ini mengeluarkan peluh juga, jadi antara aktiviti dilakukan adalah dengan berjoging. Selain itu, antara perkara lain yang saya gemar lakukan adalah membuat kek,” katanya.
Menurut Muhammad Faris, dia berhasrat untuk bekerja dalam bidang sains aktuari kerana ia memerlukan pemikiran kritis dan kemahiran menyelesaikan masalah, yang mana ia begitu diminatinya. – K! ONLINE


Tinggal nota sebelum terjun sungai
Oleh NUR ALINA HASSAN

10 Jun 2021, 7:03 pm
MUAR – Seorang pemuda yang dipercayai mengalami tekanan perasaan ditemui mati lemas selepas terjun ke dalam sungai di Kampung Bukit Tereh, di sini, tengah hari tadi.
Ketua Balai Bomba dan Penyelamat (BBP) Muar, Timbalan Penguasa Bomba II Shahrizal Mokhtar berkata, mangsa yang berusia 33 tahun itu ditemui terapung pada pukul 1.40 tengah hari selepas dilaporkan hilang sejak petang semalam.
“Kami menerima laporan mengenai kehilangan mangsa yang dikhuatiri lemas selepas dia bertindak terjun dari sebuah bot pada pukul 6.40 petang semalam.
“Seorang saksi yang juga nelayan di kawasan itu memaklumkan melihat mangsa sedang mendayung bot sebelum tiba-tiba dia bertindak terjun ke dalam sungai,” katanya ketika dihubungi di sini hari ini.
Shahrizal yang juga ketua operasi berkata, mangsa dipercayai bertindak demikian berikutan mengalami tekanan perasaan berdasarkan penemuan nota ditinggalkan selain maklumat dari ahli keluarga. -K! ONLINE


907 individu ditahan ingkar SOP
Oleh ZULKIFLI MANZOR

10 Jun 2021, 6:25 pm
PETALING JAYA – Seramai 907 individu ditahan atas kesalahan ingkar Prosedur Operasi Standard (SOP) Perintah Kawalan Pergerakan (PKP) semalam.
Menteri Kanan Pertahanan, Datuk Seri Ismail Sabri Yaakob berkata, seramai 877 individu dikompaun, 28 direman, manakala dua lagi dijamin.
Menurut beliau, antara kesalahan direkodkan tidak memakai pelitup muka (208) dan gagal merekod butiran diri/daftar masuk premis (148).
“Kesalahan lain rentas negeri atau daerah tanpa kebenaran dan makan di premis (147), tiada penjarakan fizikal (123) dan tidak patuh arahan kawalan pergerakan (81).
“Membawa penumpang berlebihan (79), aktiviti pusat hiburan (28), premis gagal patuhi arahan (10) dan lain-lain (83),” katanya dalam satu kenyataan media hari ini.
Terdahulu, Ismail Sabri memaklumkan, dari 1 sehingga 9 Jun 2021 sebanyak 268 buah kilang diperiksa bagi memastikan tiada pelanggaran SOP.

Kata beliau, daripada jumlah itu, sebanyak 75 buah kilang dikenakan kompaun, manakala 59 lagi diarahkan tutup. – K! ONLINE


Nurul Izzah gembira penuhi harapan ibu bapa, guru
Oleh NUR ANATI JUHARI

10 Jun 2021, 5:21 pm
ALOR SETAR – Pelajar, Nurul Izzah Abdul Halim gembira apabila berjaya memenuhi harapan ibu bapa dan gurunya untuk memperoleh keputusan cemerlang iaitu 11A dalam Sijil Pelajaran Malaysia (SPM) yang diumumkan hari ini.
Menurut Nurul Izzah, 18, dia belajar bersungguh-sungguh walaupun terpaksa berdepan pelbagai cabaran termasuk menyertai kelas menerusi kaedah Pengajaran dan Pembelajaran di Rumah (PdPR).
“Belajar secara PdPR agak menyukarkan kerana saya lebih suka belajar di dalam kelas, namun terpaksa menerimanya sebagai satu norma baharu.
“Saya sedar perlunya kekuatan untuk menyesuaikan diri dalam suasana pembelajaran tersebut termasuk masalah liputan internet di rumah demi mencapai keputusan cemerlang,” katanya ketika ditemui di rumahnya di Kampung Palas, Pokok Sena di sini hari ini.
Kata pelajar Sekolah Menengah Agama (SMA) Daril Ikhtisam, Padang Sanai dalam daerah Padang Terap dekat sini itu, dia terus bersemangat untuk belajar apabila mengenangkan harapan guru dan ibu bapa yang tidak putus-putus memberi dorongan kepadanya.
“Ada guru yang sedang sarat mengandung sanggup datang mengajar sehingga malam (sebelum PdPR) selain tunjuk ajar guru-guru yang membuatkan saya berazam untuk menjadi orang berguna,” ujarnya yang merupakan anak kelima daripada enam adik beradik.

Tambahnya, dia menjadikan abangnya yang kini melanjutkan pengajian dalam bidang kejuruteraan di Jerman sebagai inspirasi untuk terus belajar bersunggguh-sungguh.
Sementara itu, pelajar Sekolah Menengah Kebangsaan (SMK) Sultanah Asma, Nur Sofi Musfirah Che Sopha, 18, meluahkan rasa syukur kerana memperoleh keputusan 10A dalam SPM. – K! ONLINE


Anak pekerja pembersihan hadiahkan 7A buat keluarga
Oleh DIYANATUL ATIQAH ZAKARYA

10 Jun 2021, 5:29 pm
MUAR – Seorang anak pekerja pembersihan menghadiahkan keputusan 7A dan 2B dalam Sijil Pelajaran Malaysia (SPM) 2020 buat ibu bapanya yang sebelum ini bersusah payah menunggang motosikal lebih 40 kilometer selama tiga tahun bagi menyekolahkannya.
Anissa Suhaimi, 18, dari Sekolah Menengah Kebangsaan (SMK) Munshi Abdullah, Melaka berkata, sebelum ini dia dan keluarganya menetap di Sungai Rambai, Jasin dan berpindah di Kampung Kesang Laut di sini sejak tiga tahun lalu.
Katanya, bapa, Suhaimi Md. Jas, 63, bekerja sebagai pekerja pembersihan di Sungai Rambai, manakala ibunya pula suri rumah.
“Kami sekeluarga hanya mempunyai sebuah motosikal lama untuk bergerak. Jadi sepanjang bersekolah, emak dan ayah terpaksa menunggang motosikal dari Kesang Laut untuk berjumpa saya yang tinggal di asrama.
“Malah pernah sekali, ayah datang dalam keadaan basah kuyup semata-mata ingin menghantar duit belanja berjumlah RM10 untuk dua minggu,” katanya ketika ditemui di rumahnya di Kampung Kesang Laut, di sini, hari ini.
Anissa berkata, jika keluarga ingin berjumpa pada waktu pelepasan asrama, bapanya akan menurunkan ibunya terlebih dahulu di Melaka Sentral dan kemudian akan mengambilnya di sekolah sebelum berpatah balik ke stesen bas itu untuk meluangkan masa bersama-sama.

“Disebabkan tidak mahu menyusahkan keluarganya, saya cuba berjimat cermat dan jarang berbelanja di sekolah, sebaliknya hanya mengulang kaji pelajaran pada waktu rehat.
“Namun, saya tidak pernah berlapar, ada sahaja kawan-kawan yang baik hati membekalkan makanan untuk saya atas balasan saya membantu mereka dalam pembelajaran.
“Guru-guru di sekolah juga banyak membantu dan memberi dorongan untuk saya buat yang terbaik, bukan sahaja dalam pembelajaran tetapi juga kokurikulum,” katanya.-K!ONLINE


1,000 sukarelawan PriVo diperlukan di Wilayah Persekutuan
Oleh MOHD. HUSNI MOHD. NOOR

10 Jun 2021, 5:58 pm
PUTRAJAYA – Kementerian Wilayah Persekutuan (KWP) memerlukan kira-kira 1,000 sukarelawan bagi melancarkan usaha memerangi Covid-19 di ketiga-tiga Wilayah Persekutuan.
Menterinya, Tan Sri Annuar Musa berkata, sukarelawan itu akan bernaung di bawah Sukarelawan Wilayah Prihatin atau Prihatin Volunteer (PriVo) yang dibentuk di bawah Yayasan Wilayah Persekutuan (YWP).
Beliau berkata, PriVo akan berperanan membantu menyelesaikan masalah pertindihan penyampaian bantuan, ketirisan, pembaziran,  kerugian sumber dan kekurangan tenaga kerja.
“PriVo akan bertanggungjawab sebagai Pusat Koordinasi Gerakan Sukarelawan bagi menyelaras semua kegiatan kesukarelawanan di Wilayah Persekutuan seperti pengurusan program Vaksinasi Bergerak Covid-19, dan program Saringan Massa Covid-19 RTK-Ag.
“PriVo juga akan menyelaras program sanitasi di premis-premis awam, pengurusan gelandangan, pengumpulan dan pengagihan bantuan (food bank) dan pelbagai program kesukarelawanan yang dilaksanakan di Wilayah Persekutuan secara berperingkat,” katanya menerusi kenyataan hari ini. -K! ONLINE


Tun M cadang tubuh kerajaan ala Mageran pada Agong
Oleh NUR HUDA MUSA

10 Jun 2021, 5:26 pm
KUALA LUMPUR – Bekas Perdana Menteri, Tun Dr. Mahathir Mohamad mendedahkan beliau ada mencadangkan penubuhan kerajaan ala Majlis Gerakan Negara (Mageran) seperti tahun 1969 semasa menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara hari ini.
Bagaimanapun beliau berkata, Seri Paduka Badinda bertitah bahawa pembentukan Mageran haruslah datang daripada pihak kerajaan sendiri.
“Agong tidak kata tidak, tetapi titah baginda, cadangan pembentukan Mageran harus datang daripada pihak kerajaan.
“Tetapi saya ragu-ragu kerajaan akan cadangkan perkara ini,” katanya pada sidang akhbar di akaun Facebooknya sebentar tadi.
Beliau berkata, mengenai siapa yang akan mengetuai Mageran pula tidak dibincangkan, namun beliau ada menawarkan bantuan jika dikehendaki kerajaan. – K! ONLINE


Nahas LRT: Dua pemandu, lampu berkuasa tinggi antara dicadangkan
Oleh AMREE AHMAD

10 Jun 2021, 5:35 pm
PUTRAJAYA – Kementerian Pengangkutan mengarahkan Prasarana Malaysia Berhad (Prasarana) agar menyediakan dua pemandu atau hostler jika tren mengalami kerosakan.
Usaha itu antara 23 cadangan penambahbaikan sistemik disarankan Jawatankuasa Siasatan mengenai insiden nahas dua tren Transit Aliran Ringan (LRT) di ibu negara akhir bulan lalu.
Menterinya, Datuk Seri Wee Ka Siong berkata, sebelum ini prosedur operasi standard (SOP) menetapkan hanya seorang pemandu mengemudi tren tersebut ke Depoh Lembah Subang.
Ka Siong bercakap dalam sidang akhbar secara maya berhubung laporan Jawatankuasa Siasatan kemalangan tren LRT Kelana Jaya di sini hari ini.
“Namun susulan kemalangan itu, Prasarana mesti ada pemandu untuk mengendalikan tren secara manual dengan seorang lagi sebagai pegawai keselamatan dan pematuhan,” katanya.
Beliau berkata demikian pada sidang akhbar secara maya di sini hari ini bagi membentangkan laporan jawatankuasa itu yang sudah pun diserahkan kepada mesyuarat Kabinet semalam. -K! ONLINE


Tekong ditemui lemas, seorang masih hilang
Oleh WAT KAMAL ABAS

10 Jun 2021, 5:45 pm
PARIT BUNTAR – Seorang tekong ditemui lemas, manakala seorang lagi masih hilang apabila bot yang mereka naiki dipukul ribut dalam dua kejadian berasingan di perairan Kuala Kurau dan Tanjung Piandang dekat sini awal pagi tadi.
Mangsa yang lemas dikenali sebagai Yeap Bee Hin, 65, manakala seorang lagi Tan Eng Thang, 59.
Pengarah Zon Maritim Kuala Kurau, Mohd. Sharenliza Ghazali berkata, pihaknya menerima maklumat berhubung kedua-dua kejadian pada pukul 11.30 pagi dan dan 12 tengah hari sebelum melancarkan operasi mencari serta menyelamat.
Menurut beliau, operasi pencarian turut dibantu Jabatan Perikanan, Pasukan Gerakan Marin serta nelayan tempatan.
“Mayat Bee Hin telah ditemui terapung oleh nelayan tempatan pada jarak 1.2 batu nautika kira-kira pukul 3.30 petang di kawasan perairan Sungai Baru Tanjung Piandang.
“Manakala Eng Thang yang jatuh di perairan Kuala Kurau masih lagi belum ditemui,” katanya ketika ditemui pemberita di Pengkalan Jeti Bot Polis Marin di sini.

Dalam kejadian tersebut, bot dinaiki tiga nelayan termasuk Bee Hin terbalik di perairan Sungai Baru Tanjung Piandang menyebabkan tekongnya hilang sebelum ditemui lemas. -K! ONLINE


Calon layak terima sijil SPM 2020 Johor meningkat
Oleh KHAIRUL MOHD. ALI

10 Jun 2021, 5:18 pm
JOHOR BAHRU – Johor merekodkan peningkatan jumlah calon yang layak menerima Sijil Pelajaran Malaysia (SPM) 2020 berbanding tahun 2019 walaupun dalam keadaan negara bergelut dengan pandemik Covid-19 dan pelaksanaan kaedah Pengajaran dan Pembelajaran di Rumah (PdPR).
Pengerusi Jawatankuasa Pendidikan , Penerangan, Warisan dan Budaya Johor, Mazlan Bujang berkata, jumlah peratusan itu menunjukkan peningkatan sebanyak 1.7 peratus iaitu 88.13 peratus berbanding 86.43 peratus.
Menurut beliau, indeks Gred Purata Nasional (GPN) Johor bagaimanapun kekal pada kedudukan sama iaitu 4.68 bagi tahun 2020, sama seperti tahun sebelumnya.
“Berdasarkan kepada perbandingan keseluruhan, calon yang mendapat keputusan A+ dalam semua mata pelajaran bagi SPM 2020 adalah seramai 22 orang, penurunan 34 orang daripada seramai 56 calon dalam SPM 2019.
“Bilangan 22 calon itu adalah daripada jumlah keseluruhan seramai 43,453 calon yang berdaftar untuk mengikuti SPM 2020 iaitu sebanyak 0.05 peratus.
“Sementara itu bilangan calon cemerlang iaitu mendapat A (A+, A, A-) bagi SPM 2020 adalah seramai 1,035, penurunan 48 calon berbanding seramai 1,083 calon pada SPM 2019,” katanya dalam satu kenyataan, di sini hari ini.

Tambah beliau, sejumlah 58 buah sekolah di Johor telah mencatat keputusan 100 peratus layak mendapat sijil peperiksaan meliputi sekolah di kawasan bandar dan luar bandar. -K! ONLINE


Golongan terjejas pendapatan layak tangguh bayar PTPTN
Oleh LUQMAN RIDHWAN MOHAMED NOR

10 Jun 2021, 5:48 pm
PETALING JAYA – Penangguhan bayaran balik pinjaman Perbadanan Tabung Pendidikan Tinggi Nasional (PTPTN) selama tiga bulan seperti diumumkan kerajaan semalam diberikan kepada peminjam yang kehilangan serta terjejas pendapatan mereka.
Ketua Eksekutif PTPTN, Ahmad Dasuki Abdul Majid berkata, peminjam perlu mengemukakan permohonan secara dalam talian di www.ptptn.gov.my/penangguhanpkp3.0 mulai 10 Jun sehingga 31 Ogos depan.
Katanya, tiada sebarang dokumen sokongan diperlukan semasa permohonan.
“Penangguhan bayaran balik ini adalah untuk tempoh tiga bulan bermula pada bulan permohonan diluluskan dan dua bulan ke hadapan di antara Jun hingga Oktober 2021.
“Kelulusan penangguhan akan dimaklumkan kepada peminjam melalui e-mel dalam tempoh tiga hari bekerja dari tarikh peminjam mengemukakan permohonan,” katanya dalam satu kenyataan hari ini.
Ahmad Dasuki berkata, peminjam perlu mengemas kini maklumat perhubungan yang tepat dan terkini bagi memastikan maklumat berkenaan kelulusan permohonan penangguhan dapat disampaikan kepada mereka.

“Peminjam yang tidak terkesan boleh meneruskan pembayaran balik pinjaman mereka melalui saluran yang telah disediakan,” katanya.
Untuk maklumat lanjut, hubungi talian Careline PTPTN di 03-2193 3000 pada hari Isnin hingga Jumaat bermula pukul 9 pagi hingga 5 petang atau melayari laman web www.ptptn.gov.my di ruangan Soalan Lazim. – K! ONLINE


Tun M bincang empat krisis bersama Agong
Oleh NUR HUDA MUSA

10 Jun 2021, 5:15 pm
KUALA LUMPUR – Bekas Perdana Menteri, Tun Dr. Mahathir Mohamad memaklumkan beliau membincangkan empat krisis yang dihadapi negara ketika ini semasa menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara hari ini.
Presiden Penaja Pejuang itu berkata, hasil perjumpaan itu, beliau bersama-sama baginda mengenal pasti empat krisis berbeza iaitu yang pertama ialah krisis kesihatan berikutan wabak Covid-19 melanda negara ketika ini.
“Wabak ini telah menyebabkan lebih 600,000 orang telah dijangkiti dan daripada jumlah itu, lebih 3,000 sudah meninggal dunia. Ia menunjukkan betapa seriusnya wabak ini di Malaysia.
“Saya juga membuat perbandingan kes Covid-19 di United Kingdom dan Amerika Syarikat, yang mana jumlah penduduknya ramai, tetapi kematian akibat Covid-19 berkurangan,” katanya dalam sidang akhbar secara langsung di akaun Facebooknya tadi.
Selain itu katanya, beliau juga telah membincangkan mengenai ekonomi dan kewangan negara yang semakin teruk.
“Perkara ketiga yang dibincangkan juga berkenaan politik yang tidak stabil dan akhir sekali berkenaan dengan keadaan sosial penderitaan rakyat apabila kematian berlaku sehingga 3,000 akibat Covid-19, kes bunuh diri dan bermacam-macam lagi masalah sosial.

“Begitu juga dengan masalah pendidikan yang mana kita terhenti dua tahun, ini menunjukkan bahawa empat masalah berbeza yang dihadapi oleh kerajaan dan mereka tidak mampu untuk menanganinya,” jelasnya.
Terdahulu, Ahli Parlimen Langkawi itu tiba di Istana Negara bagi menghadap Yang di-Pertuan Agong pukul 1.58 tengah hari tadi.
Mahathir merupakan pemimpin parti politik yang ketiga menghadap Yang di-Pertuan Agong hari ini. – K! ONLINE


1,098 calon MRSM dapat semua A SPM 2020
Oleh SUBKHI SUDARJI

10 Jun 2021, 5:50 pm
PUTRAJAYA – Seramai 1,098 calon Maktab Rendah Sains Mara (MRSM) mendapat semua A (A+, A dan A-) dalam Sijil Pelajaran Malaysia (SPM) 2020 yang diumumkan hari ini.
Menteri Pembangunan Luar Bandar, Datuk Abd. Latiff Ahmad berkata, berkata, pencapaian SPM 2020 menunjukkan prestasi yang memberangsangkan dengan bilangan calon yang mendapat semua A bertambah jika dibandingkan 761 orang pada tahun 2019.
“Pada tahun ini, MRSM telah mencatat kejayaan dengan mencapai 100 peratus gred lulus dalam semua mata pelajaran.
“Bilangan calon yang memperoleh semua A+ adalah seramai 22 orang,” katanya menerusi kenyataan akhbar di sini hari ini.
Abd Latiff berkata, SPM 2020 bagi MRSM mencatatkan indeks Gred Purata Maktab (GPM) 2.359 yang menunjukkan peningkatan prestasi berbanding SPM 2019 (2.538) dan SPM 2018 (2.458).


Mampu berjaya walaupun sukar belajar online
Oleh NOR SHAFAWATI YUP

10 Jun 2021, 4:57 pm
JELEBU – Walaupun sukar mengikut kaedah Pengajaran dan Pembelajaran di Rumah (PdPR), seorang pelajar luar bandar di Kuala Klawang di sini mampu memperoleh keputusan cemerlang dalam Sijil Pelajaran Malaysia (SPM) 2020.
Puteri Ain Umairah Abnor Hamizam, 17, dari Sekolah Menengah Kebangsaan Dato’ Undang Musa Al-Haj Kuala Klawang itu memperoleh keputusan 6A 1B+ dan 1C+ .
Menurut Puteri Ain Umairah, ibu bapa sentiasa membantunya ketika dia mengalami kesukaran untuk memahami subjek yang diajar guru menerusi kaedah PdPR.
“Memang agak susah sebenarnya belajar secara online sebab tak berhadapan secara bersemuka dengan cikgu dan susah nak tanya soalan.
“Namun, saya anggap itu sebagai cabaran. Saya mengambil inisiatif belajar sendiri selepas habis kelas supaya tidak lupa perkara yang diajar cikgu,” katanya yang tinggal di Kuala Klawang di sini hari ini.
Menurut Puteri Ain Umairah, pada awal Januari lalu, dia memasuki semula asrama selepas kerajaan membenarkan pelajar tingkatan lima meneruskan sesi persekolahan.

“Peluang ini digunakan sebaiknya untuk memahami pembelajaran yang tidak difahami secara terus di sekolah,” katanya.-K!ONLINE


Dapat 9A selepas asyik kacau guru tengah malam
Oleh ROSLIZA MOHAMED

10 Jun 2021, 5:10 pm
KOTA BHARU – Kaedah pembelajaran norma baharu menerusi Pengajaran dan Pembelajaran di Rumah (PdPR) membuatkan Mohammad Zul Ikhwan Mohd. Baharudin, 18, terpaksa menghubungi gurunya lebih kerap untuk bertanyakan topik yang sukar.
Inisiatifnya yang terpaksa mengganggu guru sehingga pukul 12 tengah malam itu membuahkan hasil apabila pelajar Sekolah Menengah Kebangsaan (SMK) Dewan Beta tersebut memperoleh 9A dalam Sijil Pelajaran Malaysia (SPM) hari ini.
Anak bongsu daripada enam beradik itu bersyukur dengan keputusan diperoleh walaupun terpaksa belajar tanpa guru dan secara PdPR.
“Alhamdulillah, saya memperoleh 9A walaupun semasa percubaan cuma 8A. Saya akui sepanjang PdPR agak mencabar, tetapi berkat usaha dan toleransi guru-guru setiap mata pelajaran melayan pertanyaan saya membuahkan hasil.
“Mereka banyak berkorban masa melayan saya meskipun terpaksa mengganggu mereka pada pukul 12 tengah malam. Guru-guru tetap membalas mesej bagi menjawab setiap permasalahan saya ajukan,” katanya ketika dihubungi Kosmo! di sini hari ini.
Terkesan dengan pengorbanan petugas barisan hadapan berdepan Covid-19, anak kepada pekerja kilang itu merancang mahu menyambung pelajaran dalam bidang perubatan supaya dapat mencapai cita-citanya untuk menjadi seorang doktor.-K!ONLINE


Dicekup ketika angkut 225 karton rokok seludup
Oleh MOHAMAD FAIZAL HASHIM

10 Jun 2021, 4:47 pm
ISKANDAR PUTERI – Dua rakan kongsi yang membekal rokok seludup ditahan oleh Pasukan Gerakan Am (PGA) Simpang Renggam ketika sedang memunggah kotak rokok di tempat letak kenderaan di belakang kawasan Bestari Walk, Jalan Bestari, Nusa Bestari di sini hari ini.
Dalam kejadian pukul 10 pagi itu, anggota PGA turut merampas 225 karton rokok seludup yang dianggarkan bernilai RM40,000 dengan cukai.
Pegawai Pemerintah Batalion 5 PGA, Superintendan Dimin Awang berkata, dalam serbuan itu, pihaknya berjaya menahan dua lelaki tempatan berusia 32 dan 44 tahun.
“Hasil siasatan awal mendapati, rokok ini dipercayai dibawa masuk dari Indonesia dan kegiatan ini dikesan telah beroperasi selama enam bulan.
“Semasa serbuan dilakukan kedua-dua suspek sedang sibuk memunggah kotak-kotak rokok seludup dari Proton Persona ke kenderaan pelbagai guna (MPV) jenis Cherry Easter.
“Anggaran keseluruhan nilai rampasan termasuk kenderaan berkenaan berjumlah RM79,734,” katanya dalam kenyataan hari ini.

Turut dirampas adalah sebuah kenderaan pelbagai guna (MPV) jenis Cherry Easter dan kereta Proton Persona yang digunakan dalam aktiviti tersebut.
Katanya, siasatan mendapati kedua-dua suspek merupakan rakan kongsi dan bertindak sebagai pengedar rokok seludup.
Tambahnya, kedua-dua suspek beserta barang rampasan dibawa ke Ibu Pejabat Polis Daerah (IPD) Iskandar Puteri untuk tindakan lanjut.
“Tangkapan dan rampasan itu berjaya melumpuhkan satu rangkaian sindiket pengedaran rokok tidak bercukai sekitar Johor Bahru,” ujarnya.
Kes disiasat di bawah Seksyen 135 (1) Akta Kastam 1967. -K! ONLINE


Lima beradik kongsi dua gajet
Oleh NOR AINNA HAMZAH

10 Jun 2021, 4:38 pm
JELEBU – Berkongsi dua gajet untuk kegunaan lima beradik bukan penghalang kepada calon Sijil Pelajaran Malaysia (SPM) 2020 untuk mendapat keputusan kesemua A dalam lapan mata pelajaran yang diambilnya.
Pelajar Sekolah Menengah Kebangsaan (SMK) Pertang, Fatin Nasuha Mahalil, 18, berkongsi dua telefon bimbit milik ibunya, Zuraidah Nasution, 45, dan juga kakak sulung, Nurul Izzati Mahalil, 21, sepanjang menjalani kaedah Pengajaran dan Pembelajaran di Rumah (PdPR).
Pelajar aliran sastera itu berkata, dia juga kadangkala terpaksa meminjam telefon bimbit ayahnya, Mahalil Abas, 46,
“Kami adik beradik terpaksa berkongsi telefon untuk menyiapkan kerja sekolah masing-masing dan melihat nota yang dikongsikan guru melalui group WhatsApp sekolah.
“Bagaimanapun, adik-adik saya memberi keutamaan kepada saya untuk menggunakan telefon kerana saya akan mengambil SPM.
“Alhamdulillah, saya akhirnya berjaya mendapat 3A+, 4A serta 1 A- dalam SPM 2020 hasil berkat doa yang tidak putus-putus daripada ibu bapa serta guru-guru yang sanggup mengajar sehingga pukul 10 malam,” katanya ketika ditemui di Kampung Kerangai, di sini, tadi.

Fatin berkata, walaupun tidak dapat belajar secara bersemuka, namun gurunya menggunakan kaedah Google Meet dan memuat turun perisian yang boleh menerangkan langkah demi langkah penyelesaian mata pelajaran terutama Matametik dengan lebih teliti serta jelas.
“Malah, ada juga guru dalam sehari yang menawarkan kelas lebih dari sekali bagi memastikan calon SPM dapat memahami mata pelajaran yang mereka masih ketinggalan untuk memahaminya,” ujarnya.-K!ONLINE


Terkejut dapat 8A
Oleh ABDUL RAZAK IDRIS

10 Jun 2021, 4:53 pm
SHAH ALAM – Pelajar Sekolah Menengah Kebangsaan (SMK) Damansara Jaya dekat sini terkejut apabila memperoleh 8A dalam keputusan Sijil Pelajaran Malaysia (SPM) 2020.
Nur Khairina Sofiya Abdul Hazreen,18, berkata, sebelum ini dia tidak sempat menghabiskan peperiksaan percubaan SPM akibat pelaksanaan Perintah Kawalan Pergerakan (PKP).
Katanya, dia tidak menghadapi sebarang masalah capaian internet di rumahnya di Kelana Jaya dan membolehkannya fokus terhadap Pengajaran dan Pembelajaran di Rumah (PdPR).
“Mula-mula memang rasa janggal dengan PdPR dan hilang fokus untuk bertanya susulan bimbang pelbagai pertanyaan menyebabkan masa guru untuk kelas lain terganggu.
“Namun, saya mengaplikasikan sebaiknya capaian internet di rumah berbanding lokasi lain dan bersyukur memperoleh 8A dalam SPM,” katanya kepada Kosmo! hari ini.
Nur Khairina Sofiya yang merupakan anak sulung dua beradik turut menzahirkan penghargaan kepada ibu bapanya, Abdul Hazreen Zainal Abidin,55, dan Juzlina Julani, 47, yang tidak memberikan tekanan dan sentiasa berusaha memastikan keselesaan belajar di rumah.

“Kejayaan memperoleh A+ khususnya dalam subjek prinsip perakaunan membuatkan saya lebih bersemangat menjadi seorang akauntan suatu hari nanti.
“ Saya bersyukur dapat membanggakan ibu bapa,” jelasnya. – K!ONLINE